*Монгол Улсын Их Хурлын 2010 оны намрын ээлжит чуулганы Нийгмийн бодлого, боловсрол, соёл, шинжлэх ухааны байнгын хорооны 2011 оны 2 дугаар сарын 2-ны өдөр /Лхагва гараг/-ийн хуралдаан 15 цаг 00 минутад Төрийн ордны “А” танхимд эхлэв.*

Байнгын хорооны дарга, УИХ-ын гишүүн Д.Очирбат ирц, хэлэлцэх асуудлын дарааллыг танилцуулж, хуралдааныг даргалав.

***Хуралдаанд ирвэл зохих 18 гишүүнээс 12 гишүүн ирж, 66.6 хувийн ирцтэй байв. Үүнд:***

***Чөлөөтэй****: З.Алтай, Ц.Баярсайхан, Л.Гүндалай, Ч.Улаан*

***Өвчтэй:*** *Ц.Дашдорж, С.Эрдэнэ*

***Нэг.Хөдөлмөр эрхлэлтийг дэмжих тухай хуулийн шинэчилсэн найруулгын төсөл, Мэргэжлийн боловсрол, сургалтын тухай хуулийн зарим заалтыг хүчингүй болсонд тооцох тухай, Хөдөлмөр эрхлэлтийг дэмжих тухай хуулийг хүчингүй болсонд тооцох тухай хуулиудын төсөл /анхны хэлэлцүүлэг/***

Хэлэлцэж буй асуудалтай холбогдуулан Нийгмийн хамгаалал, хөдөлмөрийн дэд сайд Д.Нямхүү, тус яамны газрын дарга Н.Аюуш, Хөдөлмөрийн биржийн дарга А.Зангад, УИХ-ын Тамгын газрын зөвлөх Л.Лхагвасүрэн, Нийгмийн бодлого, боловсрол, соёл шинжлэх ухааны байнгын хорооны референт П.Тогоо, Р.Болормаа нарын бүрэлдэхүүнтэй ажлын хэсэг байлцав.

Хуулийн төслийн анхны хэлэлцүүлэгт бэлтгэсэн талаархи танилцуулгыг УИХ-ын гишүүн, ажлын хэсгийн ахлагч С.Бямбацогт танилцуулав.

**Д.Очирбат**:-1.Төслийн 2.1 дэх хэсгийн “энэ хууль болон” гэсний өмнө “Нийгмийн даатгалын сангаас олгох ажилгүйдлийн тэтгэмжийн тухай хууль, Нийгмийн халамжийн тухай хууль, Мэргэжлийн боловсрол, сургалтын тухай хууль” гэж нэмэх саналыг дэмжиж байгаа гишүүд гараа өргөнө үү.

УИХ-ын гишүүн Д.Дондог, П.Алтангэрэл, Ц.Даваасүрэн, Д.Оюунхорол, Ө.Энхтүвшин нар санал хэлж, УИХ-ын гишүүн С.Бямбацогт, ажлын хэсгээс Д.Нямхүү, Н.Аюуш нар тайлбар хийв.

Зөвшөөрсөн 9

Татгалзсан 1

Бүгд 10

Гишүүдийн олонхийн саналаар дэмжигдлээ.

2.Төслийн 3.1.1, 3.1.2.в, 3.1.3, 8.1 дэх хэсгийн “хөдөлмөр зуучлалын хувийн албанд” гэснийг “хөдөлмөрийн биржид” гэж, 26.1.1, 26.2.3 дахь заалт, 26.3 дахь хэсгийн “хөдөлмөр зуучлалын хувийн албанаас” гэснийг “хөдөлмөрийн биржээс” гэж тус тус өөрчлөх

УИХ-ын гишүүн Д.Одбаяр, Ө.Энхтүвшин, А.Тлейхан, Д.Дондог нар санал хэлж, УИХ-ын гишүүн С.Бямбацогт, ажлын хэсгээс Д.Нямхүү, Н.Аюуш, Л.Лхагвасүрэн нар тайлбар хийж, дээрх саналыг хураалгах боломжгүй гэж үзэв.

3.Төслийн 3.1.2.а дахь заалтын “ажилгүй гэж” гэсний дараа “Төрийн албаны тухай хуулийн дагуу төрийн улс төрийн болон төрийн жинхэнэ албан тушаалд ажиллаагүй” гэж нэмэх саналыг дэмжиж байгаа гишүүд гараа өргөнө үү.

Зөвшөөрсөн 7

Татгалзсан 3

Бүгд 10

Гишүүдийн олонхийн саналаар дэмжигдлээ.

4.Төслийн 3.1.4 дэх заалтыг дор дурдсанаар өөрчлөн найруулах:

3.1.4.”ажил олоход бэрхшээлтэй бүлэг” гэж хөдөлмөр эрхлэлтийн нэмэлт үйлчилгээ зайлшгүй шаардагдах Нийгмийн халамжийн тухай хуулийн дагуу “нийгмийн халамжийн дэмжлэг, туслалцаа зайлшгүй шаардлагатай” гэж тодорхойлсон өрхийн хөдөлмөрийн насны, хөдөлмөрийн чадвартай иргэн болон Хөгжлийн бэрхшээлтэй иргэний нийгмийн хамгааллын тухай хуулийн 3.1-д заасан иргэн, хорих ангиас суллагдсан болон хөдөлмөрийн насанд хүрээд асрамжийн газраас гарсан иргэн, 6 сараас дээш хугацаагаар ажил олж чадахгүй байгаа иргэнийг; гэсэн саналыг дэмжиж байгаа гишүүд гараа өргөнө үү.

УИХ-ын гишүүн Д.Дондог, Ц.Даваасүрэн, Д.Одбаяр, Ө.Энхтүвшин нар санал хэлж, УИХ-ын гишүүн С.Бямбацогт, ажлын хэсгээс Д.Нямхүү, Н.Аюуш нар тайлбар хийв.

Зөвшөөрсөн 4

Татгалзсан 6

Бүгд 10

Гишүүдийн олонхийн саналаар дэмжигдсэнгүй.

5.Төслийн 3.1.5 дахь заалтын “аж ахуй эрхэлж” гэсний дараа “татварын албанд бүртгүүлэн” гэж нэмэх саналыг дэмжиж байгаа гишүүд гараа өргөнө үү.

Зөвшөөрсөн 7

Татгалзсан 3

Бүгд 10

Гишүүдийн олонхийн саналаар дэмжигдлээ.

6.Төслийн 3.1.6 дахь саналыг дор дурдсанаар өөрчлөн найруулах:

3.1.6.”малчин” гэж жилийн дөрвөн улирлын туршид өөрийн өмчлөлийн мал аж ахуйг өрхийн гишүүдийн хамт эрхэлж, түүний бүтээгдэхүүн, ашиг шимээр орлого олж, амьжиргааны эх үүсвэрээ хангаж буй иргэнийг;

Хуулийн төсөлтэй холбогдуулан УИХ-ын гишүүн Ц.Даваасүрэн, С.Бямбацогт нарын асуусан асуултад Боловсрол, соёл, шинжлэх ухааны сайд Ё.Отгонбаяр хариулж, тайлбар хийв.

УИХ-ын гишүүн Ц.Даваасүрэн, А.Тлейхан, Д.Дондог, Ө.Энхтүвшин нар санал хэлж, УИХ-ын гишүүн С.Бямбацогт, ажлын хэсгээс Д.Нямхүү, Н.Аюуш нар тайлбар хийж, уг хуулийн төслийн анхны хэлэлцүүлгийг хойшлуулахаар тогтов.

**Хуралдаан 16 цаг 10 минутад өндөрлөв**.

**Тэмдэглэлтэй танилцсан**:

НИЙГМИЙН БОДЛОГО, БОЛОВСРОЛ,

СОЁЛ, ШИНЖЛЭХ УХААНЫ БАЙНГЫН

ХОРООНЫ ДАРГА Д.ОЧИРБАТ

**Тэмдэглэл хөтөлсөн**:

ХУРАЛДААНЫ ТЭМДЭГЛЭЛ

ХӨТЛӨГЧ Ц.НАРАНТУЯА

**УИХ-ЫН 2010 ОНЫ НАМРЫН ЭЭЛЖИТ ЧУУЛГАНЫ**

**НИЙГМИЙН БОДЛОГО, БОЛОВСРОЛ, СОЁЛ, ШИНЖЛЭХ**

**УХААНЫ БАЙНГЫН ХОРООНЫ 2011 ОНЫ 2 ДУГААР САРЫН**

**8-НЫ ӨДРИЙН ХУРАЛДААНЫ ДЭЛГЭРЭНГҮЙ ТЭМДЭГЛЭЛ**

**Хуралдаан 15 цаг 00 минутад эхлэв.**

**Д.Очирбат**:-Эрхэм гишүүдийн энэ өдрийн амар амгаланг айлтгая. Байнгын хорооны хуралдаанд ирвэл зохих 18 гишүүдээс ирсэн 10 гишүүн байна.

Хэлэлцэх асуудал, Хөдөлмөр эрхлэлтийг дэмжих тухай хуулийн шинэчилсэн найруулгын төсөл, Мэргэжлийн боловсрол, сургалтын тухай хуулийн зарим заалтыг хүчингүй болсонд тооцох тухай, Хөдөлмөр эрхлэлтийг дэмжих тухай хуулийг хүчингүй болсонд тооцох тухай хуулиудын төслийг хэлэлцэнэ.

Хэлэлцэх асуудалтай холбогдуулан өөр саналтай гишүүн байна уу? Алтангэрэл гишүүн.

**П.Алтангэрэл**:-Энэ хуулийн төсөл дээр манай намын бүлэг завсарлаг авсан билүү, үгүй билүү? Аваагүй билүү, Халамжийн хууль дээр үү, за уучлаарай. Андуурсан байна.

**Д.Очирбат**:-Байхгүй бол хэлэлцэх асуудлаа баталъя. Хөдөлмөр эрхлэлтийг дэмжих тухай хуулийн шинэчилсэн найруулгын төсөл, Мэргэжлийн боловсрол, сургалтын тухай хуулийн зарим заалтыг хүчингүй болсонд тооцох тухай, Хөдөлмөр эрхлэлтийг дэмжих тухай хуулийг хүчингүй болсонд тооцох тухай хуулиудын төслийн анхны хэлэлцүүлэг.

Хуулийн төслийн ажлын хэсгийг танилцуулъя. Манай Байнгын хорооны ажлын хэсгийн ахлагч Бямбацогт гишүүн байгаа. Ажлын хэсэгт Ганди-Нийгмийн хамгаалал, хөдөлмөрийн сайд, Аюуш-Стратеги төлөвлөлтийн газрын дарга, Алимаа-орлогч дарга, Зангад-Хөдөлмөрийн биржийн захирал. Эдгээр улсууд ажлын дэд хэсгийнхэн оролцож байна. Дээрээс нь Нямхүү дэд сайд бас оролцож байна.

Нийгмийн бодлого, боловсрол, соёл, шинжлэх ухааны байнгын хорооны тогтоолоор байгуулагдсан ажлын хэсгийн ахлагч, УИХ-ын гишүүн Бямбацогт ажлын хэсгийн танилцуулгыг хийнэ.

**С.Бямбацогт**:-Гишүүдийнхээ энэ өдрийн амар амгаланг айлтгая. Өнгөрсөн 2010 оны 10-р сард Монгол Улсын Засгийн газраас УИХ-д Хөдөлмөр эрхлэлтийг дэмжих тухай хуулийг өргөн барьсан. УИХ-ын гишүүн Бямбацогтоор ахлуулсан, Арвин, Оюунхорол, Алтангэрэл, Алтай, Д.Батбаяр, Бадамсүрэн, Улаан, Тлейхан, Эрдэнэ нарын гишүүдтэй ажлын хэсэг өнгөрсөн хугацаанд нийтдээ 16 орчим удаа хуралдсан байгаа, хагас, бүтэн сайнгүй хуралдсан. Энэ ажлын хэсэгт ажилласан Нийгмийн хамгаалал, хөдөлмөрийн яамны газрын дарга Аюуш, Алимаа, Зангад, Нийгмийн хамгаалал, хөдөлмөрийн сайдаар ажиллаж байсан Ши.Батбаяр гуай нартай энэ ажилд нэлээн ажилласанд талархлаа илэрхийлье гэж бодож байна.

Ажлын хэсгээс хуулийн төслийг хэлэлцүүлэгт бэлтгэхдээ хөдөлмөр эрхлэлтийг дэмжих үйл ажиллагааны хамрах хүрээг оновчтой тогтоох, нэр томъёог цэгцлэх, хөдөлмөр эрхлэлтийг нэмэгдүүлэх талаар төрөөс баримтлах бодлогын чиглэлийг оновчтой тодорхойлох, хөдөлмөрийн зах зээлд хувийн хэвшил, төрийн болон төрийн бус байгууллагын идэвхтэй оролцоог бий болгох, хөдөлмөр эрхлэлтийн бүртгэл мэдээллийг уялдуулах, хөдөлмөр эрхлэлтийн байгууллагын чиг үүргийг оновчтой болгох зэрэг асуудлыг чухалчлан үзлээ. Тухайлбал: 1.Нэр томъёо тодорхойлолтыг цэгцэлж, оновчтой тодорхой болгох үүднээс ажилгүй иргэн, зорилтот бүлэг, малчин гэсэн тодорхойлолтыг өөрчлөн найруулав. Ажил олоход бэрхшээлтэй бүлэгт ядуу өрхийн хөдөлмөрийн чадвартай иргэн, хөгжлийн бэрхшээлтэй иргэн, хорих ангиас суллагдсан болон хөдөлмөрийн насанд хүрээд асрамжийн газраас гарсан иргэн, 6 сараас дээш хугацаагаар ажил олж чадахгүй байгаа иргэнийг оруулж байгаа бөгөөд тэдэнд хөдөлмөр эрхлэлтийн нэмэлт үйлчилгээ, тусгайлсан дэмжлэг үзүүлэхээр хуулийн төсөлд тусгав.

2.Хуулийн төслийн 5-р зүйлд хүн амын хөдөлмөр эрхлэлтийг дэмжих үйл ажиллагааны төрөл хэлбэрийг тодорхойлохдоо хүн бүр нийтлэг байдлаар авах хэрэгтэй, байнга тасралтгүй явагдах шинж чанартай үйлчилгээг хөдөлмөр эрхлэлтийн нийтлэг үйлчилгээ гэж, хүн амын тодорхой бүлгүүдэд чиглэгдсэн тусгайлсан арга хэмжээг хөдөлмөр эрхлэлтийг дэмжих арга хэмжээ гэж ангилан, нийтлэг үйлчилгээний төрөлд нэгдсэн бүртгэл мэдээллийн үйлчилгээг нэмж орууллаа. Нэгдсэн бүртгэл мэдээллийн үйлчилгээг бий болгосноор хөдөлмөрийн зах зээлийн зохицуулалтыг оновчтой хийх, иргэд үнэн бодит мэдээллийг цаг алдалгүй шуурхай авах боломж бүрдэх бөгөөд ингэснээр хөдөлмөрийн зах зээлийн үйл ажиллагааг идэвхжүүлэхэд сайн нөлөө үзүүлнэ.

3.Энэхүү хуулийн төслийг УИХ-ын чуулганаар хэлэлцэх үед гишүүдээс үйлдвэрлэл эрхлэгчдэд татвар, зээл, хүүгийн хөнгөлөлт үзүүлэх асуудлыг судлан үзэх талаар тодорхой саналууд гаргасны дагуу төрөөс хөдөлмөрийн зах зээлийн эрэлтийг дэмжих талаар шинээр зүйл нэмж орууллаа. Эх орны үйлдвэрийн бүтээгдэхүүнийг гадаад зах зээлд гаргах талаар судалгаа хийх, гэрээ хэлэлцээр байгуулах, жижиг, дунд үйлдвэрт эхний ээлжинд зээл олгох, бий болгосон ажлын байрны тоог харгалзан татварын хөнгөлөлт үзүүлэх, алслагдсан болон эдийн засгийн сул хөгжилтэй бүс нутагт төр хувийн хэвшлийн түншлэлд суурилсан зарчмаар хөрөнгө оруулах эсвэл хувийн хэвшлийн хөрөнгө оруулалтыг урамшуулан дэмжих зэрэг асуудлыг тусгав.

4.Ажлын байр нэмэгдүүлэх, хүн амын хөдөлмөр эрхлэлтийг дэмжих асуудал нь төрийн бодлогын төвд зайлшгүй байх ёстойг үндэслэл болгон хөдөлмөр эрхлэлтийн талаархи төрийн бодлогын чиглэлийг шинээр томъёолж орууллаа. Хүн амын хөдөлмөр эрхлэх боломж нөхцөлийг бүрдүүлэх, ажиллах хүчний хөдөлмөр эрхлэлтийг тогтвортой өндөр түвшинд хангах, ажиллах хүчнийг хөрөнгө оруулалт, хөдөлмөрийн зах зээлийн эрэлтэд нийцүүлэн хөгжүүлэх, эрэлтэд нийцүүлсэн мэргэжлийн ур чадварыг тасралтгүй хөгжүүлэх, ажиллах хүчний дотоодын зах зээлийг эзэмших, гадаад зах зээлд мэргэшил чадвар дээшлүүлэхэд нь төрийн бодлого чиглэгдэх юм.

5.Хөдөлмөр эрхлэлтийг дэмжих нийтлэг үйлчлэл гэсэн 7-р зүйлд ажил мэргэжлийн чиг баримжаа олгох, ажилд зуучлах үйлчилгээний агуулга, уг үйлчилгээг үзүүлэх этгээдийн талаар тодорхой заалтууд тусгалаа.

6.Хөдөлмөрийн эрхлэлтийн бүртгэл мэдээлэл гэсэн 4-р бүлэгт хуулийн төслийн 5-р зүйлд орсон өөрчлөлттэй холбоотойгоор хуулийн төслийн 15-р зүйлийг нарийвчлан задалж, хөдөлмөр эрхлэлтийн бүртгэл мэдээллийн нэгдсэн тогтолцоо, нэгдсэн сан, сүлжээ, нэгдсэн сан болон сүлжээний үйл ажиллагааг хариуцах байгууллага, бүртгэл мэдээллийн эх үүсвэрийг тодорхой заалаа. Хөдөлмөрийн зах зээлийн зохицуулалтыг боловсронгуй болгохтой холбогдуулан хөдөлмөр эрхлэлтийн нийтлэг үйлчилгээний байгууллага нь хөдөлмөрийн бирж байх бөгөөд бүртгэл мэдээллийн нэгдсэн сүлжээнд холбогдсон төрийн, төрийн бус болон хувийн хэвшлийн байгууллагаас бүрдэхээр хуулийн төслийн 22-р зүйлийг өөрчиллөө. Ингэснээр орон нутагт ажиллаж байгаа хөдөлмөр эрхлэлтийн байгууллагын ажилтнуудын үйл ажиллагааг идэвхжүүлэх, төр, хувийн хэвшлийн түншлэлийг сайжруулах ач холбогдолтой гэж үзэж байна.

8.Хөдөлмөр эрхлэлтийг дэмжих сан гэсэн 5-р бүлгийн 17-р зүйлд хөдөлмөр эрхлэлтийг дэмжих асуудал нь төрийн бодлогын төвд байх ёстойг үндэслэл болгон энэ үйл ажиллагаанд төсвөөс зарцуулах хөрөнгийг нэмэгдүүлэх, хөдөлмөр эрхлэлтэнд сөрөг нөлөөтэй үйл ажиллагаанаас олж байгаа орлогын тодорхой хэсгийг санд төвлөрүүлэхээр тусгалаа. Тухайлбал, төрийн болон орон нутгийн өмч хувьчилсны орлого 30 хүртэл хувь, Онцгой албан татварын тухай хуулийн 4.1.1, 4.1.2-т заасан бараанд ноогдуулсан онцгой албан татварын орлогын 20 хувь, капиталын багтаамж ихтэй уул уурхайн үндсэн үйлдвэрлэлийн тоног төхөөрөмжид ноогдуулсан гаалийн татварын орлогын 30 хүртэл хувийг хөдөлмөр эрхлэлтийг дэмжих санд төвлөрөхөөр тусгаж байна.

9.Хөдөлмөр эрхлэлтийг дэмжих үйл ажиллагааны удирдлага, зохион байгуулалт гэсэн 6-р бүлэгт хөдөлмөр эрхлэлтийн байгууллагын тогтолцоо, уг тогтолцоонд багтаж буй байгууллагын, байгууллага бүрийн бүрэн эрхийг хуулийн төслийн 5-р зүйлд өөрчлөлт орсонтой холбогдуулан нарийвчлан тодорхойлсон заалтууд орууллаа. Ингэснээр байгууллага хоорондын чиг үүргийн давхардал, хийдэгдэл гарахгүй гэж үзэж байна. Ингэснээр хөдөлмөр эрхлэлтийн нийтлэг үйлчилгээ үзүүлэх байгууллагын хувьд хөдөлмөрийн биржийн чиг үүргийг шинээр тодорхойлж, хөдөлмөрийн асуудал эрхэлсэн төрийн захиргааны төв байгууллагын чиг үүргийг хүн амын хөдөлмөр эрхлэлтийг дэмжих, ажилгүйдлийг бууруулах, хөдөлмөр эрхлэлтийн үйлчилгээг боловсронгуй болгох, үр дүнг дээшлүүлэх асуудалтай холбож, шинэчлэн найруулав.

10.Бусад зүйл гэсэн хуулийн төслийн 7-р бүлэгт хөдөлмөр эрхлэлтийг дэмжих сангийн хөрөнгийг зориулалтын дагуу зарцуулаагүй эсвэл хууль бусаар ашигласан бол ноогдуулах мөнгөн торгуулийн хэмжээг нэмэгдүүлж, хөдөлмөр эрхлэлтийн холбогдолтой мэдээ, мэдээллийг гаргаж өгөөгүй, өөрчлөлт, хөдөлгөөнийг тухай бүр мэдээлээгүй ажил олгогчид торгууль ногдуулж байхаар шинэ заалт нэмлээ.

Анхаарал тавьсан явдалд баярлалаа.

**Д.Очирбат**:-Бямбацогт гишүүнд баярлалаа. Гишүүдэд зарчмын зөрүүтэй саналын томъёолол болон ажлын хэсгийн гаргасан саналын томъёоллуудыг тараасан байгаа. Урьдчилан саналаа бичгээр томъёолж өгсний үндсэн дээр түүнийхээ үндэслэлийг тайлбарлан асуулт, саналаа бас хэлж болж байгаа.

Хөдөлмөр эрхлэлтийг дэмжих тухай хуулийн шинэчилсэн найруулгын төсөл, Мэргэжлийн боловсрол, сургалтын тухай хуулийн зарим заалтыг хүчингүй болсонд тооцох тухай, Хөдөлмөр эрхлэлтийг дэмжих тухай хуулийг хүчингүй болсонд тооцох тухай хуулиудын төслүүдийн талаар ажлын хэсгээс гаргасан зарчмын зөрүүтэй саналын томъёоллоор санал хураалтандаа оръё.

Хурлынхаа сая шинэчилсэн дэгээр бол асуулт байхгүй. Сая бид хэд чинь тэгээд баталчихсан шүү дээ. Мэдээж асуултгүйгээр шууд явна гэж байхгүй. Ер нь түрүү түрүүчийн байнгын хороодуудын хурлыг харахад. Тэгэхээр зарчмын зөрүүтэй саналуудаа хураагдаж байх тэр үед нь тодруулга хийгээд асуултаа асуугаад тодруулаад явчихсан дээр байх.

Зарчмын зөрүүтэй саналаар санал тус бүрээр санал хураалгая. Байнгын хорооны гишүүдээс энэ саналтай холбогдуулан саналаа хэлэх, тодруулах зүйл байж болно гэдгийг хэлье.

1.Төслийн 2.1 дэх хэсгийн “энэ хууль болон” гэсний өмнө “Нийгмийн даатгалын сангаас олгох ажилгүйдлийн тэтгэмжийн тухай хууль, Нийгмийн халамжийн тухай хууль, Мэргэжлийн боловсрол, сургалтын тухай хууль” гэж нэмэх гэсэн санал байна.

Дондог гишүүн

**Д.Дондог**:-Шинэ дэгээр асууж болохгүй болчихсон учраас энэ зарчмын зөрүүтэй санал сая тарж байгаа учраас бид нар ямар нэгэн юм тодруулахгүй бол зүгээр л харанхуй гар өргөх хэмжээнд хүрэх гэж байна шүү дээ. Жишээлбэл, энэ гэхэд яг юуны өмнө яах гээд хуулийн энд орж байгааг бид нар бас агуулгаар нь мэдэхгүй учраас ингээд тус бүрт нь тайлбар хийх юмуу, яаж явбал зохимжтой юм. Энэ бүх санал дээр адилхан л даа. Гарч ирж байгаа саналууд чинь бидэнд тодорхойгүй, дөнгөж сая өгч байгаа учраас. Бид нарт өмнө нь өгсөн бол нөгөө хуультайгаа нийлүүлж үзээд энэ ийм учиртай орох гэж байгаа юм байна, энэ ингэх гэж байгаа юм байна гээд асуултаа тодорхой бэлдчихнэ. Одоо шууд ороод ирсэн учраас энэ чинь ямар нэгэн хэмжээгээр ажлын хэсгийн ахлагч энэ чинь ийм учиртай юм гэдэг юмуу, хуулийн зөвлөх байдаг юмуу, орж байгаа санал шүү гээд товчхон хэлээд яваад байвал тэндээс тодруулах юмаа тодруулаад, тодруулахгүй бол шууд ойлгоод өргөөд явах боломжтой. Тийм зарчмаар явбал яасан юм бэ?

**Д.Очирбат**:-Санал хэлэх, тодруулах асуудал чөлөөтэй байж болно.

**Д.Дондог**:-Бүгдээрээ энэнээс чинь асууна гэхээр бөөн цаг явна шүү дээ.

**Д.Очирбат**:-Асуулт асууж болохгүй, гэхдээ саналаа хэлж болно. Тодруулга хийж болно.

**Д.Дондог**:-Бүгдээрээ энэнээс чинь санал болгон дээр бүгдээрээ асууна гэвэл энэний хэлэлцүүлэг маш удаан явна шүү дээ. Тийм учраас ямар нэгэн жаахан тодруулга өгөөд байвал зарим нь асуухгүй яваад байх боломж гарах болов уу гэж бодож байгаа байхгүй юу.

**Д.Очирбат**:-Гишүүдийн хувьд дээрээс нь саналыг нь асуух, тодруулга хийх асуудал чөлөөтэй байгаа. Олон асуулт өнөөдөр жишээлбэл, 67 зарчмын зөрүүтэй саналын асуудал байгаа учраас л бид нар цаг хугацаа гэж байгаа болохоос ер нь Байнгын хороодын хуралдаанд саналаа гаргах, тодруулах асуудал бол чөлөөтэй шүү дээ.

**П.Алтангэрэл**:-Шинэ хуулиар ийм биз дээ. Зарчмын зөрүүтэй санал бүхэн дээр асуух асуулттай гишүүн асуугаад саналаа хэлээд явах ийм журамтай биз дээ, шинэ хуулиар бол. Тэгж болно тийм үү. Зарчмын зөрүүтэй санал хэлж хураалгахаас өмнө л асуулт асууж, санал хэлэхийг хорьчихсон болохоос биш тэр зарчмын зөрүүтэй саналаа хэлэлцэж байх явцад ийм нэг санал байна гэнгүүт тэрэн дээр асуулт асуух гишүүн нь асуугаад, саналаа хэлэх гишүүн саналаа хэлээд тодруулаад ингээд явчих л хууль байгаа биз дээ, наадах чинь.

**Д.Очирбат**:-Тийм. Тэрэн дээр чөлөөтэй, гишүүний өөрийнх нь бүрэн эрхийн асуудал.

Даваасүрэн гишүүн

**Ц.Даваасүрэн**:-Одоо чинь зарчмын зөрүүтэй саналын томъёолол гаргаж болохгүй болчихсон байна гэсэн үг үү?

**Д.Очирбат**:-Болно шүү дээ. Одоо чинь анхны хэлэлцүүлэг дээрээ яг болдог байхгүй юу.

**Ц.Даваасүрэн**:-Тэгвэл би ийм л зүйлийг энэ хуралдаанаас тодруулахгүй бол болохгүй гэж үзээд байна л даа. Би сая Боловсролын сайдтай ярилаа. Өнгөрсөн жил Бямбацогт гишүүн бид нар санаачлаад Мэргэжлийн боловсролын хуулийг баталж гаргасан шүү дээ. Тэрэн дээр байсан үндсэн гол гурван заалтыг хусаад хаячихсан байна л даа, энэ дээр. Энэ бол болохгүй. Би сая Боловсролын сайдтай ярилаа, зөвшөөрөхгүй байгаа гэж байна. Өөрийг нь байхгүй үед Засгийн газрын хуралдаанаар орсон байна гэж. Тэгэхээр энэ чинь мэргэжлийн ур чадварыг үнэлэх, шалгах, баталгаажуулах ажлыг эд нар хийнэ гэж юу байх юм бэ? энэ чинь мэргэжлийн боловсролынхоо хуулийн дагуу тэндээ хийгдэх ёстой ажил шүү дээ.

Өөр нэг асуудал бол ийм болчихоод байна л даа. Мэргэжил олгох сургалтыг чинь мэргэжлийн сургалт үйлдвэрлэлийн төв хийж байгаа. Гэтэл сангийн хөрөнгийг энд зарахгүй гэдэг заалтыг хасаад хаячихаж байна шүү дээ. Тэгэхээр энэ чинь өөрөө мэргэжлийн боловсролын хуулийнхаа нэлээн гол гол юмнуудыг байхгүй болгоод хаячихаж байна шүү дээ. Мэргэжлийн сургалт үйлдвэрлэлийн төвөөсөө түр сургалтаа салгаад, түр сургалтаараа мэргэжлийн боловсролынхоо юмыг олгох хэмжээний юмыг хийгээд явчих. Ингээд өмнө арилгасан байсан зөрчлийг одоо энэ хуулиар дахиад үүсгэх гээд байна шүү дээ. Тэгээд энэ Боловсролын сайдыг оролцуулж байж, Засгийн газрынхаа түвшинд яг нэгдсэн саналд хүрсэн үү, үгүй юу гэж ярихгүй бол мэргэжлийн боловсролын сургалт олгох үйл ажиллагаанд энэ чинь өөрөө сөрөг нөлөө, нөгөө түр сургалт гэдэг нь давамгайлах гээд одоо яг Байнгын хорооны дарга байхдаа Оюунхорол гишүүн сайн мэдэж байгаа. Бидний яг бөөн зөрчил болж байж шийдсэн асуудал байхгүй юу.

**Д.Очирбат**:-Ажлын хэсгийн ахлагч хариулъя.

**С.Бямбацогт**:-Энэ дээр Мэргэжлийн боловсролын тухай хууль өнгөрсөн 2010 онд батлагдсан. Яг энэ хуулийг баталж байх үед сая Даваасүрэн гишүүний ярьж байгаа асуудлаар бас маргаан гарч байсан. Гэхдээ тэр үед баталж байхад ч гэсэн Нийгмийн хамгаалал, хөдөлмөрийн яаманд түр сургалт эрхлэх мэргэжлийн зөвшөөрөл олгох энэ асуудал нээлттэй үлдсэн. Энэ хүрээндээ Засгийн газар ч гэсэн бас яг энэ асуудлыг оруулж ирсэн байхаа. Засгийн газрын оруулж ирсэн саналаар энэ томъёолол маань явж байгаа. Мэдээж тодорхой хэмжээгээр 2-р зүйл дотор мэргэжлийн боловсрол, сургалтын тухай хууль болон тэдгээртэй нийцүүлэн гарсан бусад хууль тогтоомж, эрхийн актуудаас бүрдэнэ гэж оруулсан байж байгаа л даа. Тэгэхээр энэ бол үндсэндээ энэ хоёр хууль бол зэрэгцээд явчих бололцоотой. Энэ хууль батлагдсанаараа мэргэжлийн боловсролын тухай хууль хэрэгжихгүй болох, тэрний зардал санхүүжилтгүй болох тийм бололцоо байхгүй, тийм асуудал үүсэхгүй.

Хуучин ч гэсэн зэрэгцээ явж байсан, одоо ч гэсэн байж байгаа. Хуулийн 16-д байж байна л даа. Хөдөлмөр эрхлэлтийн сургалтанд хамрагдсан иргэний мэргэжлийн ур чадварыг үнэлэх, шалгах, баталгаажуулах ажлыг хөдөлмөр эрхлэлтийн төв байгууллага зохион байгуулна. Мэргэжлийн ур чадварыг үнэлэх, шалгах, баталгаажуулах журмыг хөдөлмөрийн асуудал эрхэлсэн Засгийн газрын гишүүн батална гэдэг асуудал яриад байнаа даа.

**Ц.Даваасүрэн**:-Би мэргэжлийн боловсролын сургалт үйлдвэрлэлийн тухай хуулийг яриад байна л даа.

**Д.Очирбат**:-Нямхүү сайд

**Д.Нямхүү**:-Засгийн газрын гишүүн, Боловсрол, соёл,шинжлэх ухааны сайд Отгонбаяр сайдын өгсөн санал бий. Засгийн газрын хуралдаан дээр. Энэ дээр мэргэжлийн боловсрол, сургалтын тухай хуулийн 8.4.11, 23-р зүйлийн 23.1.3-аас 23.1.5 дахь заалтыг тус тус хүчингүй болгох саналыг өөрөө гаргасан байгаа.

**Ц.Даваасүрэн**:-Үгүй л байна даа, сая манайх тэр мэргэжлийнхээ ур чадварыг үнэлэх, шалгах, баталгаажуулах... энэ чинь тэгэлгүй яахав дээ, мэргэжлийн сургалт үйлдвэрлэлийн төвийн асуудал эрхэлсэн төрийн захиргааны төв байгууллагын бүрэн эрх нь 8-р зүйлээр тодорхойлогдож байгаа байхгүй юу. Тэр бүрэн эрхээс нь мэргэжлийн ур чадварыг үнэлэх, шалгах, баталгаажуулах, энэ функцийг нь аваад хаячихна гэхээр хэрэггүй болчихоод байна шүү дээ, нөгөө байгууллага чинь.

**С.Бямбацогт**:-Засгийн газраас орж ирсэн саналаараа явж байгаа. Гэхдээ мэргэжлийн боловсролын тухай хуулийн санхүүжилт, мэргэжлийн боловсролын сургууль төгсөгчдийг үнэмлэхжүүлэх, мэргэжлийн гэрчилгээ олгох энэ асуудал маань тэртээ тэргүй нээлттэй явж байгаа. Энэ дээр түр сургалт, үйлдвэр дээрх сургалт, давтан сургалтын асуудал энэ дээр орж ирж байгаа юм л даа. Үндсэн мэргэжил эзэмшүүлэх асуудал нээлттэй байгаа.

**Д.Очирбат**:-Даваасүрэн гишүүн ээ, та дагалдаж орж ирж байгаа хуулийн талаар яриад байна уу?

**Ц.Даваасүрэн**:-Тэгээд байна. Энэ хууль чинь болохоор мэргэжлийн боловсролын тухай бидний гаргасан сургалтын тухай хуулийн зарим заалтуудыг өөрчилчихөж байгаа шүү дээ, дагалдаж байгаа хуулиараа. Тэгэхээр энэ чинь нөгөө мэргэжлийн боловсролын асуудал эрхэлсэн төрийн захиргааны байгууллагын бүрэн эрхэд байгаа мэргэжлийн ур чадварыг үнэлэх, шалгах, баталгаажуулах, хөндлөнгийн шалгалт зохион байгуулах гээд нөгөө мэргэжил олгох юмаа эргээд баталгаажуулах, ур чадварыг нь мэргэжлийн дээшлэхийг нь ахиулах энэ бүх юмнуудыг байхгүй болгочихож байгаа байхгүй юу.

**Д.Очирбат**:-Аюуш гуай

**Н.Аюуш**:-Мэргэжлийн боловсрол, сургалтын тухай хуулиар бол үйлдвэрлэлийн сургалтаас мэргэжлийн сургалт үйлдвэрлэлийн төвөөс дээш түвшиний сургалтын байгууллагуудаар бэлтгэж байгаа ажилтнуудын асуудлыг зохицуулж байгаа шүү дээ. Тэгэхдээ хөдөлмөр эрхлэлтийг дэмжих сангийн хөрөнгөөр тэр хүмүүсийг сургахгүй, юунаас сургаж байгаа вэ гэхээр төсвөөс зардлыг нь аваад төсвөөс явж байгаа. Нөгөө хөдөлмөр эрхлэлтийг дэмжих сангийн хөрөнгө, мэргэжлийн боловсрол сургалтын хууль хоёрыг нийлүүлж, нэг хууль болгоно гэж гаргаж байгаад буцаад гаргахдаа зарим хасагдах ёстой зүйл заалтууд нь хоцорсон юм байна лээ гэж тэгж ойлгож байгаа.Тэгээд хөдөлмөр эрхлэлтийг дэмжих сангийн хөрөнгийн зарлага тал нь мэргэжлийн боловсрол, сургалтын тухай хуулин дээр явж байгаа, орлого тал нь байхгүй байгаа. Тэгэхээр энэ хоёр хуулийнхаа төслийг салгахдаа орхисон юу байгаа, нэгдүгээрт.

Хоёрдугаарт, мэргэжлийн ур чадварыг баталгаажуулах гэдэг маань ерөнхийдөө Отгонбаяр сайд өөрөө ч гэсэн санал гаргасан байгаа, бид нарын хувьд ч гэсэн юу гэхээр ямар ур чадвар, ажилчин эзэмшсэн юм бэ гэдгийг тийм хөндлөнгийн шалгадаг тест болоод гүйцэтгэлийн шалгуураар шалгаж гаргадаг тийм л тогтолцоо нь байж байгаа шүү дээ. Тэрнийг ТМС төгссөн хүн ч өөрийгөө шалгуулж болно, түр сургууль төгссөн хүн ч шалгуулж болно, өөр ерөөсөө боловсрол сургалтаар яваагүй, одоо шавиар сурсан хүн ч тэрнийг шалгуулж болно. Шалгаад л онолынхоо тестийг бөглөөд гүйцэтгэлээ хийгээд, энэ бол ийм чадвартай хүн байна гэдгийг үнэлээд гаргадаг тэр систем нь хөдөлмөр эрхлэлтийн системд байх юм гэж ингэж тохирсон учраас энэ заалтуудыг хүчингүй болгохоор ингэж орж ирж байгаа. Энэ бол Засгийн газар дээр боловсролын сайд өөрөө саналаа олоод, дараа нь дахин асуудал боловсруулаад ингээд орж ирсэн зүйл л дээ.

**Ц.Даваасүрэн**:-Би сая Боловсролын сайдаас асуулаа л даа. Та нар яагаад ингээд, одоо энэ чинь нөгөө мэргэжлийн ур чадварын тийм 3-р зэргийн монтёр, 4-р зэргийн монтёр гээд ийм юмнууд явна шүү дээ, дараа нь. Тэр бүгдийг чинь болохоор мэргэжлийн сургалт үйлдвэрлэлийн төрийн захиргааны асуудал эрхэлсэн байгууллагаас нь авч хаяад тэрнийг хөдөлмөр эрхлэлтийн юу гээд түр сургалтын юу руу чинь оруулчихаад байна шүү дээ. Би болохоор жишээлбэл, үйлдвэр дээр явж байгаа сургалтыг зохион байгуулахыг чинь бид нар яг мэргэжлийн сургалт үйлдвэрлэлийн төвтэйгээ хамтраад хийг гэж. Жишээлбэл, Оюу Толгой захиалга өгөөд мэргэжлийн сургалт үйлдвэрлэлийн төвд захиалга өгөөд, тэгээд тэнд сургалтаа хийгээд явъя гэж байгаа шүү дээ. Тоног төхөөрөмжийг нь авч өгөөд, лабораторийг нь авч өгөөд тэгж байж мэргэжилтэй ажилчин бэлтгэнэ үү гэхээс биш түр сургалтаар мэргэжилтэй ажилтан бэлтгэнэ гэж байхгүй шүү дээ. Энэ бол яахав ядуурлаас бууруулах чиглэлд бас хүмүүсийн хөдөлмөр эрхлэлтийг амьжиргааныхаа хэмжээний ур чадвар эзэмшихэд л олгож байгаа эд болохоос мэргэжлийн ур чадвар эзэмшүүлж байгаа асуудал биш шүү дээ. Үйлдвэрийн хэмжээний мэргэжлийн сургалтыг хөдөлмөр эрхлэлтийн сан дээр явуулна гэж байхгүй шүү дээ.

**С.Бямбацогт**:-Даваасүрэн гишүүн ээ, дагалдах хуулин дээр бид нар ерөөсөө Засгийн газрын өргөн барьсан дээр ямар ч асуудал хөндөөгүй, яг Засгийн газрын оруулж ирсэн саналаар явж байгаа. Бид нарын ажлын хэсгийн ажилласан хуулин дээр бол 10.6 дээр байж байгаа. Хөдөлмөр эрхлэлтийн сургалтанд хамрагдсан иргэний мэргэжлийн ур чадварыг үнэлэх, шалгах, баталгаажуулах ажлыг хөдөлмөр эрхлэлтийн төв байгууллага зохион байгуулна гэж орж ирж байгаа юм. Хөдөлмөр эрхлэлтийн сургалтанд хамрагдсан гэж ярьж байна шүү дээ. Энэдээ л бид нар мэргэжлийн шалгалтыг авна гэсэн асуудал орж ирж байгаа байхгүй юу. Бусдаар МСҮТ-ээр дамжсан хүмүүсийн мэргэжлийн ур чадварыг шалгах асуудал хөндөгдөөгүй энд.

**Д.Очирбат**:-Одоо яг дэгийнхээ дагуу зарчмын зөрүүтэй саналынхаа томъёолол дээр саналаа хураая. Саяны дагалдаж орж ирж байгаа хуулийнхаа юмыг энэ дээр зарчмын зөрүүтэй саналын томъёоллоо та бичээд гаргаад өгчих. Тэгээд энэ саналынхаа томъёолол дээр саналаа хураая.

**Д.Оюунхорол**:-Энэ ярьж байгаа асуудал бол энэ хуулийн бас нэг суд шүү. Тэгэхээр энийг за яах вэ энийг ингээд үргэлжлүүлээд санал хураалт явуулаад ингээд шийдчихье гэж ярьж болохгүй. Засгийн газраас орж ирсэн хууль чинь өөрөө одоогийн үйлчилж байгаа мэргэжлийн боловсролынхоо тогтолцоогоо эвдэх тийм тогтолцоо оруулж ирж байна шүү дээ. Тэгэхээр наадахыг чинь бас энд сайн ярьж хагалж авч байж гарахгүй бол наадах чинь бас болохгүй байхгүй юу. Тэрнээс бид нар хуулийг машиндаад гаргах тухай асуудал биш байхгүй юу. Цаана нь бид нар ийм том бий болгож байгаа тогтолцоогоо, тэр тусмаа өнөөдөр мянганы сорилын сангийн аягүй том төсөл хэрэгжээд, тэгээд ерөнхийдөө ингээд тогтолцоо нь өөрөө бий болчихсон байгаа, салбарыг бүхэлд нь тоглох тийм юм руу оруулах гэж байна шүү дээ, наадах чинь.

Хэрвээ яг ийм нөхцөлөөр ярих гэж байгаа бол энэ асуудлыг Засгийн газрын хуралдаанаар оруулж ирж байгаа Отгонбаяр сайд өөрөө энэ асуултандаа хариулт өгөх ёстой. Өнөөдөр бид нар энэ хуулийг гаргах гэж ямар их юм болж, энэ нэг заалтыг авч үлдэх гэж ямар их юм болж байсныг маш сайн ойлгож байгаа шүү дээ.

**Д.Очирбат**:-Отгонбаяр сайдыг дуудчих. Зарчмын зөрүүтэй саналуудын томъёололоо хурааж байх хооронд Отгонбаяр сайдыг дуудаадах.

Энхтүвшин гишүүн

**Ө.Энхтүвшин**:-Мэргэжлийн сургалт үйлдвэрлэлийн төв өөрөө орохгүйгээр тэрнээс дээд түвшингийнх нь сургалтын юмнуудыг энэ рүүгээ бүхэлд нь хамааруулсан гэхээр энэ чинь тэгэхээр яг юу гэж ойлговол болох болчихоод байна.

**С.Бямбацогт**:-Ойлголтын зөрүү байна л даа.

**Д.Очирбат**:-Отгонбаяр сайдыг оруулж ирж байгаад энэ асуудалдаа зарчмын зөрүүтэй саналын томъёоллоо хураачихаад тэгээд тэр сайдыг нь байлгаж байгаад асуудлыг дахиж ярья.

1.Төслийн 2.1 дэх хэсгийн “энэ хууль болон” гэсний өмнө “нийгмийн даатгалын сангаас олгох ажилгүйдлийн тэтгэмжийн тухай хууль, Нийгмийн халамжийн тухай хууль, Мэргэжлийн боловсрол, сургалтын тухай хууль” гэж нэмэх. Дэмжиж байгаа гишүүд гараа өргөнө үү. 10-аас 9.

2.Төслийн 3.1.1, 3.1.2.в, 3.1.3, 8.1 дэх хэсгийн “хөдөлмөр зуучлалын хувийн албанд” гэснийг “хөдөлмөрийн биржид” гэж, 26.1.1, 26.2.3 дахь заалт, 26.3 дахь хэсгийн “хөдөлмөр зуучлалын хувийн албанаас” гэснийг “хөдөлмөрийн биржээс” гэж тус тус өөрчлөх

Одбаяр гишүүн

**Д.Одбаяр**:-Ажлын хэсэгт ажилласан манай зөвлөхүүд энэ юугаа хэр сайн харсан юм бол. 26.1.1 дээр хөдөлмөр зуучлалын хувийн албанаас гэдэг үг байхгүй байна. Хоёрдугаарт, тэрэн дотор чинь хөдөлмөр зуучлалын хувийн албанд 3-р мөрөн дээр, 4-р мөрөн дээр хөдөлмөр зуучлалын хувийн албатай гээд хоёр удаа байгаа юм л даа. Тэгэхээр энэ маань би нэгдүгээрт юу хэлж байна гэхээр алиныг нь гэж хэлэхэд хэцүү болчихоод байна, яаж унших вэ?

Хоёрдугаарт, албанаас гэдэг үг байхгүй болохоор энэ өөрчлөлт чинь орохгүй.

Гуравдугаарт, энэ 2-р саналаа бүр задалж явуулахаар одоо яахав саналаа ойлголцоод хураагаад задалж явуулахаар нэгдсэн чуулганд оруулах тийм зохицуулалт байна уу, үгүй юу? Төслийн 26.1.1 надад тэгж уншигдаад байх юм.

**С.Бямбацогт**:-Тийм юм харагдахгүй л байна даа.

**Д.Одбаяр**:-7 сарын 9-ний өдөр өргөн барьсан мөн үү?

**С.Бямбацогт**:-Наадах чинь бид нар өөрчлөөд найруулаад зарчмын зөрүүтэй саналын томъёолол гаргаад яачихсан байгаа л даа.

**Д.Одбаяр**:-Анхны төсөл 7 сарын 9-нийх мөн биз дээ.

**Д.Очирбат**:-Мөн. Анхныхаа гишүүдэд тарааж өгсөн төслөөрөө л явна.

**Д.Одбаяр**:-7 сарын 9-ний өдрийн 26.1.1 дээр чинь албанаас гэж үг байхгүй байгаа юм. Албанд, албатай гэж хоёр байгаа. Нэгдүгээрт, энэ хоёрынхоо алиныг нь өөрчлөх гэж байгаа юм бэ? хөдөлмөрийн биржээс.

Хоёрдугаарт, албанаас гэдэг үг байхгүй болохоор албанд, албатай хоёрыг өөрчилж болохгүй болчихож байна.

Гуравдугаарт, энийг салгаж санал хураалгахыг одоо газар дээр нь шийдэж өгөхгүй бол.

**С.Бямбацогт**:-Манай хуулийн зөвлөх наадахдаа тайлбарлаж, хариугаа өг дөө.

**Л.Лхагвасүрэн**:-Одбаяр гишүүний хэлдэг зөв л дөө. Хөдөлмөр зуучлалын хувийн албанд, хөдөлмөр зуучлалын хувийн албатай гэж байгаа. Агуулгаараа бүгдийг нь бирж гэж өөрчилж байгаа. Зарчмын зөрүүтэй саналын томъёололдоо бичихдээ 4, 5 зүйл заалтан дээр байгаа ийм үгнүүдийг бүгдийг нь хөдөлмөрийн биржид болгож байгаа учраас нэг дор зарчмын зөрүүтэй саналын томъёолол маягаар оруулчихсан юм. Тус тусад нь зарчмын зөрүүтэй санал болгож оруулбал яг энэ үгээрээ тус тусдаа хураагдаж болно л доо. Агуулгаар бол энэ бүгдээрээ хөдөлмөрийн бирж болно.

**Ө.Энхтүвшин**:-Энэ яг юу гэж байсан юмнууд нь өөрчлөгдөж байгаа юм, эсвэл ингээд хөдөлмөр зуучлалын хувийн алба гэдэг юм байхгүй болгоно гэж агуулгаар нь ойлгож байгаа юмуу, гэх мэтээр ингээд ерөөсөө дөнгөж эхэлж байтал ойлгомжгүй анхны суурь хууль гэж нэг юм байгаа. Тэр нь дундаа бас өөрчлөгдсөн ч юм шиг. Тэгэхээр энийг өнөөдөр заавал хэлэлцэнэ, тэгээд энэ 7 хоногт оруулна гэсэн юм байна уу? Эсвэл энийг нягтлах юмуу, тэр сайд нь ч ирэг. Тэгээд энийгээ маргааш ч байдаг юмуу. Энэ ойлгомжтой болчихвол энэ ядах юм алга л даа. Энэ одоо битүү хатуу юм байгаад байхаар энэ юу нь юу болоод байна гэдэг юм ерөөсөө мэдэгдэхгүй болчихоод байна л даа. Ядахдаа энийг санал хураалгая гэж байгаа бол 3.1-ийн 26.1.1-д ийм юм байсан юм. Энийг нь ингэж өөрчилчихөж байгаа юм. Энэ нь ийм санал Засгийн газар гараад явц дунд нь ч гэдэг юмуу, эсвэл гишүүд гаргаад ингээд өөрчилж байгаа юм гэдэг нэг ийм юм хийхгүй бол төдийн төдийг төд гэж өөрчилье, за гараа өргөөрэй гэхээр жаахан итгэл муутай болчихоод байна.

**С.Бямбацогт**:-Уул нь их тодорхой л биччихсэн байгаа юм л даа, энэ дээр. Эсвэл хөдөлмөр зуучлалын хувийн албанд гэснийг л ерөөсөө хөдөлмөрийн биржид болгочихож байгаа юм. Тэгэхээр өөрөөр хэлбэл, хөдөлмөр зуучлалын хувийн алба гэдгийг бид нар хөдөлмөрийн бирж гээд явчихаж байгаа юм л даа. Ерөөсөө хөдөлмөр зуучлалын бирж гэдэг нэр томъёо, хөдөлмөр зуучлалын хувийн алба гэдгээ өөрчлөгдөөд явчихаж байгаа. Энийг л яахав мэдээж үг үсгийн бас хүнд ойлгогдохгүй байдал харагдаж байж болно. Гэхдээ уг нь тийм санаагаар ойлгочиход нэг их тийм ойлгогдохгүй хүнд асуудал байхгүй байгаа юм л даа. Хөдөлмөр зуучлалын хувийн албанд гэснийг хөдөлмөрийн биржид гэдэг байдлаар л яваад байгаа юм л даа.

**Ө.Энхтүвшин**:-Хичнээн санал хураах гэж байгаа билээ?

**С.Бямбацогт**:-63 санал.

**Ө.Энхтүвшин**:-Тэр бүхэн дээр. Ингэж л ярихгүй бол ойлгомжтой л доо гэхээр бас ойлгохгүй байна л даа.

**Д.Очирбат**:-Энхтүвшин даргын гаргасан санал зөв байна. Тэгэхээр өнөөдөр энэ зарчмын зөрүүтэй саналын томъёолол маань 63 асуудал байгаа. Хууль маань ерөнхийдөө бас 60 гаруй хувь нь өөрчлөгдөж байна. Тийм учраас энийгээ гишүүдэд зарчмын зөрүүтэй саналын томъёоллоо судлах хугацаа өгсөн дээр юм байна.

**Д.Дондог**:-Очирбат гишүүн ээ, тайлбартай танилцуулга байгаа гэсэн тэрнийгээ хувилаад өгчихвөл бүр амар байна.

**Д.Очирбат**:-Тэгье. Тэрнийг ч бас өгье.

**А.Тлейхан**:-Бямбацогт гишүүний саналаар тайлбар хийгээд яваад байвал дуусна шүү дээ, одоо зав байхгүй шүү дээ.

**Д.Очирбат**:-Хэдүүлээ цаг бага байгаа учраас ингэж явж үзье. Тайлбартай саналын томъёоллыг ажлын хэсгийн даргаас ... би саналыг нь уншаад тэгээд тэрнийхээ тайлбарыг нь ажлын хэсгийн дарга хийгээд ингээд хэдүүлээ нэг яваад үзье. Тэгэх үү?

Саяны 2 дахь саналаа...

**Д.Дондог**:-2 дахь санал чинь хурааж болохгүй болчихлоо шүү дээ, дараа нь найруулж хийхгүй бол. Хуулийн зөвлөх сайхан найруулаад эцэст нь дахиад хураалгачихгүй юу. Яагаад гэвэл энэ чинь хуулин дээр ийм заалт байхгүй юмыг уншаад тайлбарлаад ч нэмэргүй болчихож байгаа байхгүй юу. Дахиж найруулахгүй бол болохгүй байна гэсэн үг наадах чинь.

**С.Бямбацогт**:-Энэ уг нь тодорхой л биччихсэн байгаа юм л даа. Төслийн 3.1.1, 3.1.2.в, 3.1.3, 8.1 дэх хэсгийн “хөдөлмөр зуучлалын хувийн албанд” гэснийг “хөдөлмөрийн биржид” гэж, 26.1.1, 26.2.3 дахь заалт, 26.3 дахь хэсгийн “хөдөлмөр зуучлалын хувийн албанаас” гэснийг “хөдөлмөрийн биржээс” гэж тус тус өөрчлөх байгаа. Ерөөсөө л нэг үгийг нөгөө үгээр сольё гэсэн юм байгаа юм л даа. Энд найруулгын гэдэг юмуу тийм айхтар том зөрчилтэй юм байхгүй.

**Д.Дондог**:-Ийм юм харагдаад байна шүү дээ, Бямбацогт гишүүн ээ. Энэ өгүүлбэрийг чинь харахаар 26.1.1. 26.2.3 дахь заалт, 26.2.3 дахь хэсгийн хөдөлмөрийн зуучлалын албанаас гэснийг гэхээр зэрэг энэ хөдөлмөрийн зуучлалын албанаас гэдэг чинь энэ 3 зүйл заалтан дээр гурвууланд нь холбогдчихоод байгаа байхгүй юу. Тэгэхээр 26.1.1 дээр чинь ийм заалт, үг байхгүй байгаад байгаа юм. Тэгэхээр энийг найруулж, дахиж жаахан найруулаад хийж байж хураахгүй бол хураагаад нэмэргүй болчихоод байна шүү дээ. Тэгэхээр би харин хэлж байгаа нь энийгээ орхиж явж байгаад төгсгөлд нь хуулийн зөвлөх жаахан найруулчихвал тэгээд л хураачихна. Агуулгыг нь ойлгоод байна. Тэгээд дараагийнхаа санал руу ороод явчихъя.

**Д.Очирбат**:-Эхний 1, 2-ыг орхилоо шүү. Энийг жаахан ажлын хэсэг, хуулийн зөвлөх ажиллах шаардлага байна шүү.

3 дахь саналаас явъя. Төслийн 3.1.2.а дахь заалтын “ажилгүй гэж” гэсний дараа “Төрийн албаны тухай хуулийн дагуу төрийн улс төрийн болон төрийн жинхэнэ албан тушаалд ажиллаагүй” гэж нэмэх

**С.Бямбацогт**:-Энэ дээр Хөдөлмөрийн тухай хуулийн болон Иргэний хуулийн 359-р зүйлд заасан хөдөлмөрийн гэрээ, контракт, хөлсөөр ажиллах гэрээ, тэдгээртэй адилтгах гэрээгээр ажил гүйцэтгээгүй, хувиараа ажил үйлчилгээ эрхлээгүй байгаа гэсэн тийм заалтууд байдаг юм байна лээ. Яг энэ дээр тэр Төрийн албаны тухай хуулийн дагуу төрийн улс төрийн болон төрийн жинхэнэ албан тушаалд ажиллаагүй гэдэг нь орхигдчихсон байдаг юм байна лээ. Энэ үүднээсээ энийг заавал оруулж өгөх юм бол үндсэндээ Хөдөлмөрийн тухай хууль, иргэний хуульд заагдаагүй мөртлөө ажилгүй байгаа иргэд орхигдох гээд байсан учраас энийг оруулж өгсөн юм. Өөрөөр хэлбэл, олон улсын статистикийн тодорхойлолтонд нийцүүлж, гишүүдэд тарааж өгсөн байх.

**Д.Очирбат**:-Үйлчилгээнийх нь энэ дээр орхигдоод байна шүү дээ. Энийг төрийн албаны хуулийн тухайд улс төрийн, төрийн жинхэнэ гэхгүйгээр л ер нь төрийн албан тушаал гэвэл яадаг юм бол?

**С.Бямбацогт**:-Үгүй. Хөдөлмөрийн тухай хууль болон Иргэний хууль гээд байж байгаа юм л даа. Төрийн үйлчилгээний албан хаагч Хөдөлмөрийн тухай хуулиар гэрээтэй ажилладаг, улс төрийн албан хаагч, төрийн жинхэнэ албан хаагч нь болохоор Төрийн албаны хуулиар гэрээ хийж ажилладаг. Тэр хоёр маань ялгаатай учраас төрийн үйлчилгээний албан хаагч нь хөдөлмөрийн тухай хуулиар зохицуулагдаад явчихдаг. Төрийн жинхэнэ албан хаагч, улс төрийн албан хаагч нь Хөдөлмөрийн тухай хуулиар биш, Төрийн албаны хуулиар зохицуулагдаад явдаг учраас орхигдчихсон байгаад байгаа юм. Тийм болохоор энийг тодотгож оруулж өгье, энэ орхигдчих гээд байна гэдэг үүднээс.

**Д.Очирбат**:-Энэ дээр гишүүд ямар саналтай байна. Дэмжиж байгаа гишүүд гараа өргөнө үү. 10-аас 7.

4.Төслийн 3.1.4 дэх заалтыг дор дурдсанаар өөрчлөн найруулах:

3.1.4.”ажил олоход бэрхшээлтэй бүлэг” гэж хөдөлмөр эрхлэлтийн нэмэлт үйлчилгээ зайлшгүй шаардагдах Нийгмийн халамжийн тухай хуулийн дагуу “нийгмийн халамжийн дэмжлэг, туслалцаа зайлшгүй шаардлагатай” гэж тодорхойлсон өрхийн хөдөлмөрийн насны, хөдөлмөрийн чадвартай иргэн болон Хөгжлийн бэрхшээлтэй иргэний нийгмийн хамгааллын тухай хуулийн 3.1-д заасан иргэн, хорих ангиас суллагдсан болон хөдөлмөрийн насанд хүрээд асрамжийн газраас гарсан иргэн, 6 сараас дээш хугацаагаар ажил олж чадахгүй байгаа иргэнийг гэж байна. Асуулт асуух гишүүн байна уу?

**А.Тлейхан**:-Зорилтот бүлэг гэдгийг ажил олоход бэрхшээлтэй бүлэг гэж нэрлэж байгаа юмуу, тийм л нэрлэе гэсэн санаа байна шүү дээ. Тэрнийг нь өөрчилье гээд.

**С.Бямбацогт**:-Тийм. Дээрээс нь еще илүү тодорхой болгож өгч байгаа юм. Зорилтот бүлгийг яагаад солих гэж байгаа юм бэ гэхээр Нийгмийн халамжийн хуулиндаа бид нар зорилтот бүлэг гээд өргөн баригдчихсан явж байгаа. Тэрэнтэй адилхан давхцаад утга агуулга нь тийм болчих гээд байна. Тэр үүднээс. Ер нь олон улсын жишгээр янз янзаар нэрлэдэг юм байна лээ л дээ. Тэгэхээр ажил олоход бэрхшээлтэй бүлэг гэвэл илүү оновчтой болох юм болов уу. Халамжийн хуулиас жаахан ялгагдах юм болов уу гэдэг үүднээс орж ирж байгаа юм.

**Д.Дондог**:-Хөгжлийн бэрхшээлтэй иргэн Нийгмийн хамгааллын тухай хуулийн 3.1 гэдэг заалт нь ийм заалттай байгаа юмуу?

**С.Бямбацогт**:-Тийм. 3.1 дээр нийгмийн халамжийн дэмжлэг туслалцаа шаардлагатай хүнд энэ хуульд заасан тэтгэвэр, нөхцөлт мөнгөн тэтгэмж олгох, олон нийтийн оролцоонд түшиглэсэн халамжийн болон төрөлжсөн асрамжийн үйлчилгээ үзүүлэх үйл ажиллагааг нийгмийн халамж гэнэ гээд заачихсан байгаа. Нийгмийн халамж гэдэг тодорхойлолтоо. Тэрнийгээ тодотгож өгч байгаа.

**Ц.Даваасүрэн**:-Зорилтот бүлэг гээд байгаа чинь англи хэллэгээрээ ... /микрофонгүй ярив/

**Н.Аюуш**:-Зорилтот бүлэг гэхээр тодорхой чиглэсэн бүлгийг л, ерөнхий нэрийг л тэгж хэлээд байгаа л даа. Тэгэхээр хөдөлмөр эрхлэлтийн хүрээний зорилтот бүлэг гэвэл тэр ажил олоход илүү бэрхшээлтэй байгаа бүлгийг бас нэрлэж болно гэдэг агуулгаар ... өөрчилж оруулж ирж байгаа юм. Ер нь зорилтот бүлэг гээд явчихаар зэрэг Халамжийн хууль ч зорилтот бүлэгтэй, энэ ч зорилтот бүлэгтэй, ингээд ялгарч өгөхгүй байна гэдэг ийм шүүмжийг хэлэлцэх эсэх тухай асуудал ярихад гишүүдээс бас гаргасан санал байгаа юм. Тэр саналд бас үндэслэсэн байгаа.

**Ц.Даваасүрэн**:-Халамжийн хуулийн зорилтот бүлгээс өөр юмуу?

**Д.Нямхүү**:-Өөр. Хамгийн гол нь зорилтот бүлэг гэдэг нь Халамжийн хуулинд байгаа тэр тодорхойлолттой хэсэг рүү явахаар энэ чинь Хөдөлмөр эрхлэлтийг дэмжих хууль биш, халамжийн, зөвхөн ядуус руу хандсан хууль болчихоод байна. Ажилгүй хүмүүс рүү хандах ёстой гэдэг тайлбар гарсан учраас тодорхойлолтыг нь маш тодорхой болгосон юм.

**С.Бямбацогт**:-Олон улсын нэр томъёо гэхээр энд бас янз янзаар хэлдэг. Хөдөлмөрийн зах зээлийн эрсдэлтэй бүлэг гээд Болгар Улсад. Хятад Улсад болохоор ажил олоход бэрхшээлтэй иргэн гээд хэлдэг. Армянд хөдөлмөрийн зах зээл дээр өрсөлдөх чадвар сул бүлэг гээд, хөдөлмөрийн зах зээлийн онцгой бүлэг гээд их олон янзаар нэрлэдэг юм байна лээ.

**Д.Дондог**:-Халамжийн хууль гарахаар зэрэг зорилтот бүлэг нь энэнээс өөр агуулгаар тодорхойлогдох уу? Ер нь хуулийнхаа нэр томъёонд зорилтот бүлэг гэдэг чинь хоёр өөр агуулгатай тусах гээд байгаа юмуу, нийт системийнх нь хэмжээгээр үзэхэд.

**С.Бямбацогт**:-Ялгаатай л болж ирж байгаа юм л даа. Үндсэндээ ажил олоход бэрхшээлтэй иргэн гэдэг маань. Тэгэхгүй бол зорилтот бүлэг гээд манайхан чинь үндсэндээ зорилтот бүлэг гээд ярих юм бол халамж авдаг хүндээ хөдөлмөр эрхлэлтийг дэмжих тухай хууль үйлчлэх юм байна, Нийгмийн халамжийн хууль ч зорилтот бүлэгтээ үйлчилдэг гэдэг ойлголтууд бий болчихно гэдэг шүүмжлэлүүд хэлэлцэх эсэхийг ярьж байхад гарч байсан. Энэ үүднээсээ үндсэндээ энэ хуулиар л тодорхой хэмжээний хөдөлмөр эрхлэлтийг дэмжинэ гэхдээ тодорхой, онцгой бүлэгт нь илүү их онцгой ач холбогдол өгье гэдгийг ялгаж өгч байгаа.

**Д.Дондог**:-Өөрөөр хэлбэл, Хөдөлмөр эрхлэлтийг дэмжих тухай хууль, Халамжийн хууль хоёрын зорилтот бүлэг бол хоёр өөрөөр тодорхойлогдож орж байгаа юм байна шүү дээ. Цаашдаа энийгээ бариад явж болох юмуу? Нэг салбарын хуулинд хоёр өөр тайлбартайгаар.

**Д.Нямхүү**:-Энд ийм тайлбар бий. Халамжийн хуулин дээр байгаа зорилтот бүлэг бол жишээлбэл, дотроо хөдөлмөр эрхлэх боломжгүй, зөвхөн асрамжлуулах, халамжлуулах шаардлагатай байгаа тэр хүмүүсийг бас багтаачихсан байгаа. Энэ хөдөлмөр эрхлэлтийг дэмжих хууль бол тэр хүмүүсээ биш хөдөлмөр эрхлэх чадвартай хүмүүс рүү зорьж байгаагаараа ялгаатай. Тэгэхээр энэ тодорхойлолт нь өөр байхаас аргагүй болчихоод байгаа юм.

**Д.Дондог**:-Тодорхойлолтыг ч ойлгож байна л даа. Гэхдээ арай өөр нэрээр нэрлэж болохгүй юмуу гэж асуух гээд байгаа юм л даа, миний санаа бол. Нэг системийн хоёр хуулинд зорилтот бүлгийг нэгийг нь болохоор зэрэг хөгжлийн бэрхшээлтэй иргэнийг ойлгоод, нэгийг нь ажил хөдөлмөр эрхлэх боломжтой мөртлөө ажил хөдөлмөргүй байгаа хүнийг ойлгоно гээд ингээд нэг үгийг хоёр өөр тайлбараар хийчихээр зэрэг яваандаа холилдоод байх юм биш үү, салбарт чинь?

**Д.Нямхүү**:-Үгүй л дээ.

**Д.Одбаяр**:-Дондог гишүүний асуугаад байгаа их зөв юм асуугаад байгаа байхгүй юу. Зорилтот бүлэг гэдэг бол тухайн хуулийн хүрээнд яригдаж байгаа юм. Энэ хуулийн хүрээнд ч зорилтот бүлэг ийм хүмүүсийг хэлнэ. Тэр хуулийн хүрээнд ч зорилтот бүлэг тийм хүмүүсийг хэлнэ. Зорилтот бүлэг өөрөө танай олон улсын конвенцид орсон томъёолол байгаа биз. Тэгэхээр энэ бол ялангуяа нийгмийн хамгаалал, хөдөлмөрийн салбарт тухайн тухайн хууль, энэхүү хуулийн энэ заалтын дагуу зорилтот бүлэг бол энэ. Тэгэхээр та нар зорилтот бүлэг гэдэг үг давхцаад байгаа учраас бид нар будилах гээд байна гэж яриад байгаа байхгүй юу.

Уг нь Даваасүрэн гишүүн эхлээд зөв асуусан. Өөр олон хуулиуд явна цаашдаа. Тэгэхээр энэ хуулийн энэ харилцааны хувьд зорилтот бүлэг нь энэ юмаа гэж. Уг нь эрх зүйн томъёолол нь зорилтоор явах ёстой л юм л даа. Өөр зорилтот бүлгээр өөр хуулиуд дээр аягүй бол юм гараад ирнэ дээ. Гэтэл тэгээд будилчих гээд байгаа юм. Зорилтот бүлэг гэж юу юм бэ гээд Их Хурлын гишүүд асуухаар тэр хуулийн зорилтот бүлэгтэй наадах чинь зөрчилдөөд байна гээд хэлэх үггүй болно гэж та нар өөрсдөө бодоод. Жишээлбэл, ингээд тодорхойлолт болгон дээр монгол хэлний үгийг ингээд яваад байх юм бол үгний хэмжээгээр, үг болгоноо ингээд яваад байвал их хэцүү. Наадах чинь уг нь хөдөлмөр хамгаалал, нийгмийн асуудалтай холбогдоод эрх зүйд орж ирж байгаа шинэ томъёолол байхгүй юу. Зорилтот бүлэг энэ хуулийн энэхүү заалтын дагуу гэж. Тэгж л ойлгоод зорилтот бүлгээр явах ёстой юм. Цаашаа бас зохицуулалтууд нь яаж явах юм байгаа юм. Уг нь Даваасүрэн, Дондог гишүүн хоёрын ярьж байгаа маш чухал асуулт асуугаад байгаа байхгүй юу. Энэ дээр та нар дараа нь ороогдоно доо. Маш өргөн агуулгатай зорилтот бүлгийг аваачаад маш жижгэрүүлээд багтаамжийг нь багасгаад ороод ирж байгаа юм л даа.

**С.Бямбацогт**:-Энэ дээр тийм өргөн агуулгатай зорилтот бүлэг тийм явцуу болж байгаа юм ерөөсөө байхгүй. Халамжийн хуулийн зорилтот бүлэг гэдгийг Нямхүү сайд их тодорхой тайлбарлалаа л даа.

**Н.Аюуш**:-Тодорхой хэсэг нь орно. Гэхдээ хоёулаа давхцахгүй зорилтот бүлэг бол. Энэ зорилтот бүлэг гэдэг нэр томъёогоо бид нар ажил олоход бэрхшээлтэй бүлэг гэдэг нь хөдөлмөр эрхлэлттэйгээ илүү уялдуулж шинээр нэрийг нь өөрчилж байгаа тийм л заалт шүү дээ. Хөдөлмөр эрхлэлтийн хүрээнд ажил олоход бэрхшээлтэй бүлэг гэж. Түүнээс яг цаад агуулга нь зорилтот бүлэг мөн.

**Д.Очирбат**:-Ажлын хэсгийнхэн гишүүдийн ямар асуултанд тэр гишүүний тийм асуултанд хариулж байна гэж хариулна шүү. Гишүүдтэй зэрэгцээд булаацалдаад яриад байхгүй.

**Ц.Даваасүрэн**:-Би энэ чинь зорилтот бүлэгт багтаж байгаа учраас зорилтот бүлэг гэдгээрээ байх нь зүйтэй гэж бодоод байгаа байхгүй юу. Яагаад гэвэл ажилгүй орлогогүй иргэн хөдөлмөр эрхлээгүй иргэн мөн тэр зорилтот бүлэгт чинь багтана шүү дээ.

**Д.Очирбат**:-Төслийн 3.1.4 дэх санал дээр дэмжиж байгаа гишүүд.

**Ө.Энхтүвшин**:-Ингэхийн утга учир нь цаанаа энэ улсуудад илүү дэмжлэг үзүүлэх гээд байгаа юмуу, зорилтот бүлгээс тусад нь ингээд салгах гээд байгаагийн цаад ач холбогдол нь юу юм гэдэг л байна л даа. Илүү тэдэнд дэмжлэг туслалцаа үзүүлэх гээд байгаа юмуу, нэг л тусад нь салгаад байна шүү дээ. Тэр зорилтот бүлгээсээ салгаад байгаагийн цаад үндэс нь юу юм гэдэг л байна л даа, түүнээс биш нийлүүлчихэж болж л байна, салгачихсан ч болж л байна.

**С.Бямбацогт**:-Хууль маань үндсэндээ хамрах хүрээ байж байгаа, тэр дотроос нь бүр онцгойлоод эд нарт нь еще илүү онцгойлж ач холбогдол өгч анхаарах юмаа гэдгээ бид нар зорилтот бүлэг буюу тэр ажил олоход бэрхшээлтэй бүлэг гээд эд нарт нь еще илүү давуу эрх гэдэг юмуу еще илүү хөнгөлөлттэй нөхцөлүүдийг үзүүлэх юм, энэ хуулиндаа хойшоогоо заачихсан байж байгаа. Тийм үүднээсээ бид нар зорилтот бүлэг буюу ажил олоход бэрхшээлтэй иргэд, бүлэг гэж бид нар яриад байгаа юм л даа. Цаашдаа аяндаа хойшоо явахаар тодорхой гараад ирнэ. Энэ хүмүүст илүү их хөнгөлөлт үзүүлэх юм байна гэдэг асуудал нь харагдах юм. Энэ дээр зорилтот бүлэг, ажил олоход бэрхшээлтэй бүлэг гэдэг маань зөвхөн нэр томъёог л өөрчилж байгаа асуудал. Бусдаар зорилтот бүлэг, ажил олоход бэрхшээлтэй бүлэг гэж тусад нь дахиад ангилж салгаж байгаа юм байхгүй.

**Д.Очирбат**:-Санал хураалгая. Ажлын хэсгийн оруулж ирсэн саналаар санал хураалгана. Ажлын хэсгийн оруулж ирсэн санал Байнгын хорооны олонхийн саналаар дэмжигдвэл ажлын хэсгийн саналаараа явна, дэмжихгүй бол зорилтот бүлгээрээ явна гэсэн үг. Дэмжиж байгаа гишүүд гараа өргөнө үү. 10-аас 4. Зорилтот бүлгээрээ явна гэсэн үг.

Төслийн 3.1.5 дахь заалтын “аж ахуй эрхэлж” гэсний дараа “татварын албанд бүртгүүлэн” гэж нэмэх саналыг дэмжиж байгаа гишүүд гараа өргөнө үү. 10-аас 7.

Төслийн 3.1.6 дахь саналыг дор дурдсанаар өөрчлөн найруулах:

3.1.6”малчин” гэж жилийн дөрвөн улирлын туршид өөрийн өмчлөлийн мал аж ахуйг өрхийн гишүүдийн хамт эрхэлж, түүний бүтээгдэхүүн, ашиг шимээр орлого олж, амьжиргааны эх үүсвэрээ хангаж буй иргэнийг гэсэн байна.

Даваасүрэн гишүүн

**Ц.Даваасүрэн**:-Энэ ерөөсөө 90-ээд оноос хойш бид нарын хамгийн том гаргаж байгаа алдааг энэ дээр давтаад байгаа байхгүй юу. Малчин гэдэг бол аж ахуй эрхэлж байгаа, бизнес хийж байгаа. Тийм учраас ер нь яг хуулийн этгээд гэдэг юм руу явах ёстой. Мал аж ахуй жижиг бизнес эрхлэгч хуулийн этгээд болох ёстой байхгүй юу. Гэтэл бид энийг чинь иргэн гэж үзээд татвараас ангид нэг ийм хэсэг иргэн ч юм шиг, жижиг аж ахуй эрхлэгч ч юм шиг, хувиараа бизнес эрхлэгч юм шиг болгочихоод байгаа шүү дээ. Тэгээд энийг хуулийн этгээд гэдгээрээ явахгүй бол энэ малчин гэдэг тодорхойлолтыг ийм л болгоод байх юм бол иргэн гэдэг рүү яваад байх юм бол наадах чинь ерөөсөө болж өгөхгүй. Энэ бол хуулийн этгээд байх ёстой.

**Д.Дондог**:-Түрүүний тэр 3.1.5 чинь уншиж амжихын хооронд санал хураачихлаа л даа. Татварын албанд бүртгүүлэхийг хараат бусаар бие даан санал гаргана гэдэг чинь юу гэсэн үг юм бэ, тэртээ тэргүй аж ахуйн нэгж эрхлэгч татварын албанд бүртгэлтэй болчихно, тэгээд өөрөө тэр чинь хараат бусаар биш хуулиар бүртгэгдээд явна шүү дээ. Өөрөөр хэлбэл, өөрөө бие дааж шийдвэрээ гаргана гэвэл би татварын албанд бүртгүүлэхгүй байж болно гээд ингээд явчихвал яах вэ? Өөрөө бие даагаад шийдвэрээ гаргана гээд байна шүү дээ. Татварын албанд бүртгүүлнэ гэдэг үг нэмчихээр зэрэг. Тэр чинь хуулиар аж ахуйн нэгж болоод бүртгүүлчихвэл тэртээ тэргүй татварын албанд бүртгэлтэй болчихож байгаа байхгүй юу. Энэ хуулиар чинь энэ агуулга бүрдчих юм биш биз дээ, хараат бусаар бие даан гаргадаг иргэнийг гэж. Өөрөөр хэлбэл, татварын албанд бүртгүүлэх эсэхээ бие даагаад шийдвэр гаргадаг болгочихно гэдэг чинь. Энэ үг чинь илүүдчихэж байгаа юм биш биз дээ, харин.

**С.Бямбацогт**:-Энэ дээр нэмэгдсэн юм ерөөсөө татварын албанд бүртгүүлнэ гэсэн үг нэмэгдсэн байгаа. Хэрвээ татварын албанд бүртгүүлээгүй байх юм бол тэр хүнийг ажил хийдэг иргэн гэж үзэх үү, ажилгүй иргэн гэж үзэх үү, яг хэн гэж үзэх вэ гэдэг нь аль томъёололд орох нь тодорхойгүй болчихоод байгаа юм л даа. Тэгээд хувиараа хөдөлмөр эрхлэнэ гэсэн бол тодорхой хэмжээгээр ажил хийж байна, ажил хийж байгаа бол орлого орно, орлого олж байгаа бол татварын албанд бүртгэл төлж байх ёстой гэдэг үүднээс орж байгаа. Мэдээж орлого олж байгаа хүн хараат бусаар шийдвэр гаргаад явна гэдэг таны хэлдэг бас зөв. Тэр үүднээсээ хамгийн гол нь татварын албанд бүртгүүлнэ гэдэг үг л нэмэгдэж орсон байж байгаа.

**А.Тлейхан**:-Малчин гэж өөрийнхөө хувийн малыг малласан хүнийг хэлдэг юм байна л даа. Компанийн мал маллаж байгаа хүнийг малчин гэхгүй юу, юу гэж хэлэх вэ? Ялгаагүй мал маллаж байгаа шүү дээ.

**Д.Очирбат**:-Малчин гэдэг тодорхойлолт анхны удаа орж ирж байгаа юм байна.

**Д.Нямхүү**:-Ажиллах хүчний ажил мэргэжлийн тодорхойлолт гээд гарсан байгаа. Энэ дээр малчин гээд шинээр тодорхойлоод гаргачихсан. Энэ бол манай онцлогтой ийм хөдөлмөрчдийн бүлэг л дээ. Энийг тусгайлан тодорхойлохгүй бол энэ янз бүрийн байдлаар хөдөлмөр эрхлэгч ч гэж үзэгддэггүй. Ер нь дунд нь хаягдаад байдаг хэсэг. Тийм учраас бүр онцгойд нь тодорхойлж өгч байж оруулж байгаа юм.

**А.Тлейхан**:-Малчдын талаар баримтлах төрийн бодлого гэж гарсан шүү дээ. Тэрэн дээр малчин гэж тодорхойлсон байж таарна шүү дээ. Тэр үгэндээ нийцүүлэхгүй бол энэ хуулин дээр нэг юм яриад, нөгөө хуулин дээр өөр юм ярьж болохгүй л дээ. Тэрэн дээр юу гэсэн байдаг юм бол?

**Д.Дондог**:-Өөрөө малгүй болчихож байна шүү дээ, зуднаар. Тэгээд компанийн мал юмуу, хувь хүний мал маллаад ирж байгаа малчдыг чинь ямар ойлголтонд хамруулах вэ, хувийн, өөрийнх нь өмч биш шүү дээ. Тэгсэн мөртлөө яах аргагүй мал маллаж байгаа. Жилийн 4 улирал малаа маллаад тэр хүнээс цалин аваад явж байгаа. Энэ хоёрыг ялгаж салгаж юмуу, эсвэл нэгтгэж оруулахгүй бол бас л дутуу ойлголт болчихно доо.

**Д.Очирбат**:-Малчин гэдэг тодорхойлолт чинь статистикийн үзүүлэлтийг тооцох аргачлал дээр яг энэ мал аж ахуй эрхлэгч гэж жилийн 4 улирлын туршид өөрийн мал аж ахуй эрхэлж, түүний бүтээгдэхүүн ашиг шимээр орлого олж амьжиргааны эх үүсвэрээ хангаж буй иргэнийг хэлнэ гээд энэ дээр заагаад өгчихсөн байна. Одоо бид нар малчин гээд байгаа. Энэ мал аж ахуй эрхлэгч гээд иргэнээрээ явах юмуу, аж ахуй эрхлэгчээр явах гээд байгаа юмуу, тэрнийг л гишүүд асуугаад байх шиг байна.

**Н.Аюуш**:-Засгийн газраас өргөн барьсан хуулийн төсөлд малчин гэдэг тодорхойлолтоор орж ирсэн. Хөдөлмөрийн статистикийн үзүүлэлтүүд, ойлголт, тодорхойлолтоор бол малчин маань хувиараа хөдөлмөр эрхлэгч рүү орохгүй байгаа, хөлсний хөдөлмөр эрхлэгч рүү орохгүй байгаа, манай өөрийн онцлог тохиосон бүлэг орчихож байгаа учраас тусгайлж тодорхойлж байгаа. Хүний малыг хөлсөөр маллаж байгаа хүн бол хөлсөөр ажиллагч гэдэг юм руу орно, статистикийн тодорхойлолтоор. Энэ бол өөрийнхөө аж ахуйг өөрийнхөө хөдөлмөрөөр бүх шийдвэрээ гаргаад өөрийнхөө хөдөлмөрийг өөрийнхөө аж ахуйг эрхэлж байгаа хэсэг бүлэг гэдэг агуулгаар орж ирж байгаа.

**Ц.Даваасүрэн**:-Малчин гэдэг чинь бизнес эрхэлж л байна шүү дээ. Хувиараа аж ахуй эрхэлж л байна шүү дээ. Тэгээд яагаад хувиараа аж ахуй эрхлэгч биш гэж үзээд байгаа юм. Өнгөрсөн хугацаанд бид нарын мал аж ахуй ерөөсөө сэхэж өгөхгүй, өөдлөхгүй ингээд яваад байгаа чинь бид нарын ойлголт буруу байгаагийнх гэж би ойлгоод байна. Иргэн гэж ойлгоод байна шүү дээ. Тийм учраас би одоо энэ тодорхойлолт дээр хувиараа аж ахуй эрхлэгч мөн гэдэг ангилал руу оруулж хуулийн этгээд болгож өгөх ёстой. Тэгж байж эд нар чинь тамга тэмдэгтэй болж байж, гэрээ хийж харьцдаг, биржүүдтэй харьцдаг болж эхэлнэ шүү дээ. Энэ чинь иргэний харьцаанд орчих гээд байгаа байхгүй юу, энэ томъёоллоор явахаар.

Одоо бол уг нь хувиараа аж ахуй эрхлэгч мөн гээд хэлчих юм бол хуулийн этгээд болоод ямар нэг байдлаар бүртгүүлээд тэгээд тамга тэмдэгтэй болоод ирвэл гэрээний эрхтэй болно.

**С.Бямбацогт**:-Энэ дээр хувиараа хөдөлмөр эрхлэгч маань бас хуулийн этгээд биш л дээ, миний ойлгож байгаагаар. Манай Одбаяр гишүүн хэлэх байх л даа.

**Д.Одбаяр**:-Хуулийн этгээд мөн шүү дээ.

**Д.Очирбат**:-Бизнес хийж байгаа, ТҮЦ-нд ажиллаж байгаа, гар дээрээс наймаа, худалдаа хийж байгаа...

**Д.Дондог**:-Бид нар ажлын хэсгийн саналыг л дэмжээд яваад байна шүү дээ. Тэгээд хууль маань яг ингээд гараад амьдрал дээр хэрэгжих болохоор нэг баахан зөрчилтэй, хэрэгжихэд их хүндрэлтэй хууль гарна даа, яг энэ янзаар явах юм бол. Нэг л болж өгөхгүй байна шүү.

**С.Бямбацогт**:-Хуулийн этгээд яриагүй л дээ, хувиараа хөдөлмөр эрхлэгчийг ярьж байгаа л даа.

**Ө.Энхтүвшин**:-Байнгын хорооны даргаа энэ нээрээ яахав бид ингээд явж болох л юм. Малчин гээд ингэж байгаа. Статистикийн тэр нь сая сонсоход зөв юм шиг, бүр харин. Одоо нөгөө 4000 малтай болчихсон Дорж гуай гэхэд тэрнийг чинь тойрсон 20 гаруй өрх байж байна шүү дээ. Тэгэхэд Дорж гуай л энд хамаарагдах, гэр бүлийнхээ гишүүдтэй хамаарагдаад, тэр зарцлагдаж байгаа 20 гаруй өрх нь өөр ангилал руу ороод өөр тусдаа юм болоод явчих нь дээ. Уг нь бид нар хоёр юмыг ингэж ялгаж байсан юм. Малчин гэдэг нь яг тэрүүгээрээ дагнаад тэрнийгээ эрхлээд тэрнийхээ орлогоор амьдраад явж байгааг нь малчин гэе. Мал бүхий иргэн гэж бас тусдаа байна. Тэр бол яг энэнээсээ сумын төв дээр байдаг ч юмуу, жишээ нь сургуулийн галч хийгээд, тэгээд бас хэдэн малтай тийм улсууд байж байна шүү дээ. Энд тэнд малаа тавьчихсан. Энийгээ ялгадаг байя гэж ингэж ярьж байгаад бас л нэг тийм зөв үү, буруу гээд ингээд л бас нэг сүрхий нэг тийш нь хагалж чадаагүй л юм байгаа юм л даа. Яг ингэж тодорхойлолт өгчихөөд дараагийнх нь энэ үр дагавар нь юу болох бол гэдэг юм, сайн бодсон юм энэ дээр байна уу, үгүй юу? Шууд би ингээд санал өгөөд явна гэхээсээ жаахан өнөөдрийн хувьд энийг түргэхэн гаргамаар байна, гэхдээ өнөөдрийн хувьд жаахан эргэлзээд эхэлчихлээ.

**Ц.Даваасүрэн**:-Одоо ажилгүй суман дээр байгаа, хөдөө малтай хүнийг яах юм гэдэг юм гараад ирж байна шүү дээ. Мал бүхий иргэн. Тэрнийг ажилгүй хүн гэх юмуу, аль эсвэл зорилтот бүлэг рүү нь оруулах уу, аль эсвэл...

**С.Бямбацогт**:-Энэ дээр бид эргэж харъя, бас яг гишүүдийн шүүмжлэлийг хүлээж авч байна. Миний бодож байхад зарим яг ийм эргэлзээтэй, одоо санал хураагаад шийдчихэд эргэлзээтэй асуудлуудаа бид нар орхиод энэ дээрээ эргэж ярья гэж ярилцаад, хамгийн гол нь та бүгдийн саналыг авч байгаа нь бас сайхан байна. Ажлын хэсэг маань 15, 16 удаа хуралдахад гишүүдээс нэг хоёр нь ч бараг орж ирээгүй шүү. Тэгээд саналаа өгөхгүй л байгаа юм л даа. Тийм болохоор иймэрхүү эргэлзээтэй асуудлууд орхигдчихоод, яриад бас та бүгдийн санал, бодлыг, бас асууж байгаа, тодруулж байгааг бас сонсож авъя. Тэгээд цааш нь асуудалгүй юм байна гэдгээ санал хураагаад шийдээд тодорхой хэмжээнд хумиад өгвөл бас их сайн байна гэж Байнгын хорооны даргаас хүсэх байна. Малчин гэдгийг санал хураахгүйгээр татаад авчихъя, бид нар эргэж ажлын хэсэг дээрээ ярья гэж санал гаргаж байна.

**Д.Очирбат**:-Өнөөдөр анхны хэлэлцүүлэгт орчихно. Маргааш Байнгын хороо саналуудаа нэгтгээд чуулганы анхны хэлэлцүүлэгт орчихно. Дахиж өөр явах боломж гарахгүй л дээ. Тийм учраас ер нь анхныхаа хэлэлцүүлэг дээр л энэ алдаатай байгаа зарчмын зөрүүтэй, ойлголттой байгаа асуудлууд бүрэн шийдэгдэх л ёстой.

**А.Тлейхан**:-Байнгын хорооны даргаа, яг одоо ажлын хэсгийн санал дэмжигдэхгүй бол Засгийн газрын санал үлдэнэ шүү дээ. Ажлын хэсэг илүү нарийвчилж гэх юмуу, дэлгэрэнгүй танилцуулсан болохоос биш ялгаа байхгүй Засгийн газрын саналыг ч гэсэн өөрийнхөө гишүүдийн хамт малладаг хүнийг малчин гэж хэлчихсэн юм л байж байгаа байхгүй юу. Тэгэхээр энэ бол Засгийн газрын саналаар явлаа гэхэд ялгаа байхгүй саяны бидний ярьсан юм л болж байгаа.

**Ц.Даваасүрэн**:-Бид нар амьдралд нийцсэн зарчмын зөрүүтэй саналын томъёолол оруулж хуулиа сайжруулъя гээд байгаа байхгүй юу.

**С.Бямбацогт**:-Одоо гарц нь тийм л болж байна шүү дээ. Хэрвээ ажлын хэсэг муу ажилласан байна гээд шүүмжлээд байх юм бол шүүмжлээд л байна. Тэгээд Засгийн газрын саналаа явуулаад бай, тэгээд хуулиа гаргачихаж болно. Чөлөөтэй. Тэгээд л гаргачихъя л даа.

**Д.Очирбат**:-Ер нь орж ирж байгаа хууль их түүхий хууль байгаа юм. Аливаа бүх хуулиуд. Энэ орж ирж байгаа. Тэгээд л хэдэн гишүүдийнхээ зовлогыг зулгаагаад. Ажлын хэсгийнхээ зовлогыг зулгаагаад байгаад байдаг.

**Д.Дондог**:-Ер нь бид нар цуглаж ярьж чадахгүй л яваад байгаа юм. Нийгмийн хамгааллын сайд, Хүнс, хөдөө аж ахуйн сайд, Монголбанкны удирдлагууд, Хэрэг эрхлэх газар, Дэд бүтцийн сайд оролцож байгаад ер нь энэ хуулийн зорилго юу байх юм,... хууль болох юм гэдгийг нэг ярья гээд тэгээд ярьж амжсан юм байхгүй, тухайн үед нь бүрэлдэхүүн нь байхгүй ийш тийшээ явцгаагаад ингээд яваад байгаа юм. Өнөөдөр яахав энүүгээр ингээд яваад байхад маргаантай, зарчмын зөрүүтэй санал хураагаад Их Хурлын төлөвлөгөөнд суусан нэг хууль батлагдаад явчихна. Цаана нь тэр яриад байгаа тэр асуудал байхгүй үлдэх гээд байгаа юм.

За тэгээд энэ саналуудыг хураагаад байя. Ер нь энэ хууль юу шийдэх юм гэхээр бас л ингээд юм нь мэдэхгүй тийм л маягтай байгаад байгаа юм. Ний нуугүй хэлэхэд Ерөнхий сайд ч гэсэн энэ дээр бас яг энүүгээр нь гаргахаар юу өгөх гээд байгаа юм гээд бид нараас асуугаад л байгаа юм. Бид нар эцсийн үр дүнгээр ингэх гэж байгаа гэж хэлж чадахгүй л байгаа юм. Энэ мэтийг бодвол хойшилж болно. Ерөнхийдөө ажлын хэсэг ажиллачихсан, боломжтойг нь хумиад явъя гэвэл хумиад явах юм. Гэхдээ бас үр дүнгий нь бодмоор санагдаад байх юм л даа.

Халамжийн хууль ч ялгаагүй, энэ хууль ч ялгаагүй, уул нь Нийгмийн хамгаалал, хөдөлмөрийн яам цаг гаргаад намрын чуулганыхаа үед нэг татаж аваад тэгээд боловсруулаад өргөн барьчихмаар санагдаж байсан юм. Энэ чинь яагаад гэвэл хоёр бүлэг дээр хоёулаа шүүмжилсэн хуулиуд шүү дээ, энэ хоёр чинь хоёулаа болохгүй байна гээд. Халамжийн хуулийг хоёр бүлэг хоёулаа шүүмжилчихээд ингээд хаашаа ч явж болохгүй болчихоод байгаа юм. Яг тэрэнтэй адилхан шүүмжлээд байгаа хууль байхгүй юу. Уг нь хоёулангий нь гаргах ёстой. Уул нь их аятайхан болгоод гаргачихъя гээд. Тэгээд нэмэхээр орж ирсэн хууль нь 63 хувь нь бараг өөрчлөгдөх гэж байгаа ч юмуу, тийм болохоор их төвөгтэй болчихож байгаа юм л даа.

**Д.Очирбат**:-Мэдээж ажлын хэсэг өдөр шөнөгүй ажиллаад, хэд хэдэн зарчмын зөрүүтэй санал гаргаад ажиллаад байгааг бид нар бас ойлгоод байгаа юм. Тэгэхдээ дахиад энийг бас нэмж ажиллах шаардлага байна. Энэ дээр бас ойлгогдохгүй, саяны зөрүүтэй саналуудыг нэгтгэх санал байгаа юм байна. Түрүүнд Энхтүвшин дарга, Даваасүрэн, Дондог гишүүдийн хэлж байсан саналаар энийг нэг жаахан ажиллавал яасан юм бэ?

**Ц.Даваасүрэн**:-Отгонбаяр сайдын үгийг нэг сонсвол яасан юм бэ? ирчихсэн байна шүү дээ. Хуучин бид нар хуулийн төсөл санаачлахдаа нэг ийм юм ярьсан юм. Томоохон үйлдвэрийн газрууд, уурхайнууд жишээлбэл, өөрсдийнхөө зардлаар мэргэжлийн сургалт үйлдвэрлэлийн төвд мэргэжлийн ажилтан бэлтгэж болно. Тэгэх юм бол өөрсдөө мөнгөө мэргэжлийн сургалт үйлдвэрлэлийг дэмжих санд хийе, тэгээд тэднээс шаардлагатай мэргэжилтэй ажилчин бэлтгэе гэж байсан юмыг аваачаад хөдөлмөр эрхлэлтийн сан руу хийе, тэд нар бэлдье гэж байна. Тэгэхээр мэргэжилтэй ажилтан гэдгийг яаж, зүгээр түр сургалтаар хийж болохгүй шүү дээ. Одоо 5-р зэргийн монтёр хэрэгтэй байна гээд манай Ерөнхий сайд Монголд 2-хон хүн гээд байсан билүү. Тэр монтёрыг чинь яаж түр сургалтаар бэлдэх юм бэ? Тийм учраас энэ үйлдвэрийн газрууд томоохон уурхайнуудын аж ахуйн нэгжүүд мэргэжлийн сургалт үйлдвэрлэлийн төвтэй хамтарч өөрөө өөрсдөө баазыг нь байгуулж өгөөд гэж байгаа шүү дээ. Белаз машиныг нь авч өгөөд, загварыг нь авч өгөөд, тэгээд сургалтаа хийгээд яв гэж байсан юмыг байхгүй болгох гэж байна шүү дээ. Энэ чинь өөрөө маш том цохилт хийж өгөх гэж байгаа байхгүй юу. Дөнгөж батлагдсан хуулиндаа.

**Д.Очирбат**:-Даваасүрэн гишүүний ярьж байгаа асуудалтай холбогдолтой Отгонбаяр сайд тайлбар хийгээдэх дээ.

**С.Бямбацогт**:-Би Отгонбаяр сайдаас асуугаадахъя. Хуулийн 19.6 дээр “хөдөлмөр эрхлэлтийн сургалтанд хамрагдсан иргэний мэргэжлийн ур чадварыг үнэлэх, шалгах, баталгаажуулах ажлыг хөдөлмөр эрхлэлтийн төв байгууллага зохион байгуулах бөгөөд мэргэжлийн ур чадварыг үнэлэх, шалгах, баталгаажуулах журмыг хөдөлмөрийн асуудал эрхэлсэн Засгийн газрын гишүүн батална” гээд орчихсон. Яг энэ зүйл заалттай холбогдоод мэргэжлийн боловсролын тухай хуулийн 8.4.11.мэргэжлийн ур чадварыг үнэлэх, шалгах, баталгаажуулах, хөндлөнгийн шалгалт зохион байгуулах гэсэн заалт, 23.1.3.мэргэжил олгох, давтан сургалт зохион байгуулах зардал гэсэн энэ хоёр хоёр заалтыг хүчингүй болгоё гэдэг санал энэ хуулийг дагалдаж орж ирсэн.

Энэ бол Засгийн газрын өөрийнх нь орж ирсэн санал, ажлын хэсэг дээр өөрчлөөгүй. Засгийн газрын санал дээр та болохоор энийг зөвшөөрч байна, дэмжиж байна, энэ болох юм гэж санал өгчихөөд одоо болохоор яагаад энэ болохгүй гээд байгаа юм бэ, энд ямар ялгаа байгаад байгаа юм бол?

**Ё.Отгонбаяр**:-Их Хурлын гишүүдийн амар амгаланг айлтгая. Намайг уучлана биз дээ. Энэ хууль Засгийн газрын хуралдаанаар орох үед би Засгийн газрын хуралдаан дээр байгаагүй юм шиг байна. Ер нь тэр 10-р заалтан дээр байгаа мэргэжлийн ур чадварын шалгалт гэдэг бол боловсролын процесс явж байгаа учраас боловсролын стандартыг хариуцаж байгаа, боловсролын асуудал эрхэлсэн төрийн захиргааны байгууллага энийг хариуцна гэсэн агуулгаар энэ мэргэжлийн боловсролын хуулинд орсон.

Хоёрдугаарт, сургалтыг Хөдөлмөр эрхлэлтийг дэмжих сангийн шугамаар явуулдаг. Тэгэхээр өөрөө өөрийг шалга гэдэг чинь чанарын асуудал үүснэ гэж ингэж үзсэн юм. Тийм учраас тэнд орсон эд байгаа юм.

23-р зүйл дээр Мэргэжлийн боловсролыг дэмжих сангийн хувьд хэрвээ энэ заалтыг Мэргэжлийн боловсролын хуулиас хасчих юм бол тэгвэл Мэргэжлийн боловсролын хууль тэр чигтээ нэг их биелэхгүй хууль болно. Санхүүжилтийг нь хасаад хаячихсан хууль болно шүү дээ. Жишээлбэл, Говь компанитай манайхан яриад Мэргэжлийн боловсролын сургалтын сангаараа дамжуулаад 300 ажилчин бэлтгэх тухай гэрээ хийх гээд сууж байна. Тэгээд сан нь байхгүй болчих юм бол тэр яаж яах юм. Үйлдвэр, уурхайнууд бол хөдөлмөр эрхлэлтийг сургах тэр түр сургалт байтугай манай мэргэжлийн боловсролын сургалтаар сургаж байгаа хүмүүсийг авах эсэх нь эргэлзээтэй байгаа шүү. Чанар стандартаараа сургаж байгаа улсуудыг авах эсэх нь эргэлзээтэй байхад түр сургалтаар ажилчин бэлдэнэ гэдэг бол амьдралаас их л хол юм болох байх.

**А.Тлейхан**:-Энэ Засгийн газраас өргөн барьсан хуулин дотор Мэргэжлийн боловсролын тухай хуулийн 8.4.11, 23.1.3, 23.1.4, 23.1.5 гээд 4 заалтыг л хүчингүй болгох гээд байгаа шүү дээ. Тэгэхэд та дөрвүүлэнгий нь ярьж байна уу, зөвхөн ганцхан 8-р заалтыг ярьж байна уу?

**Ё.Отгонбаяр**:-Би дөрвүүлэнгий нь хэлсэн. Ерөөсөө хоёр л асуудал байгаа шүү дээ. Мэргэжлийн ур чадварыг үнэлэх, шалгах, баталгаажуулах гэдэг нь угаасаа боловсролын процесс явж байгаа учраас гэж энэ хуулинд орсон юм. Сургалтаа өөрөө зохион байгуулчихаад өөрөө өөрийгөө үнэлнэ гэх юм бол сургалтын чанар ямар байх вэ гэдгийг л та бүхэн өөрсдөө яахгүй юу. Хэрвээ сургалт Хөдөлмөрийн яам зохион байгуулж байгаа юм бол тэр сургалт чанартай байна уу, үгүй юу гэдгийг боловсролын байгууллага нь үзэж байя гэсэн санаа юм байгаа юм, 8.4.11 гэдэг бол.

Нөгөөдөх нь сан байхгүй болчихож байгаа бол мэргэжлийн боловсрол гэдэг маань цэвэр төсвийн санхүүжилтэн дээр л үлдэнэ. Цэвэр төсвийн санхүүжилтэн дээр үлдэх юм бол одоо тэр Оюу Толгойд хэрэгтэй байгаа өрмийн симулятор 700 мянган долларын өрмийн симуляторыг би авч чадахгүй, ажилчин бэлдэж чадахгүй, түр курсээр 700 мянган долларын тоног төхөөрөмж авч бэлдэнэ гэж байхгүй. Энийг л та бүхэн эргэцүүлж бодоочээ гэж хэлэх гэсэн юм.

**Ө.Энхтүвшин**:-За ийм л байна даа. Очирбат дарга минь. Энэ бол үнэхээр зарчмын том зөрүүтэй байна. Намайг байх үед ч энэ нэг яригдаж байгаад сүүлдээ саяхан нэг хууль болж гарсан шүү дээ. Мэргэжлийн агентлаг байгуулах юунаас эхлээд нэг л яам яам юм руугаа татах гээд байдаг юм л даа. Өөр лүүгээ юм татах гээд байдаг. Энэ нь буцаагаад тогтолцоогоо эвдээд хаячихдаг ийм юм одоо хүртэл явж л байна л даа. Тэгэхээр Отгонбаяр сайдын хэлээд байгаа бол зөв л дөө. Үгүйдээ гэхэд сургалт нь нэг талдаа байгаа бол тэр үнэхээр байх ёстой хэмжээндээ хүрсэн үү, үгүй юу, тэр стандарт хангасан уу, үгүй юу гэдгийг чинь өөрөө өөрийгөө тэр тогтооно гэж байхгүй шүү дээ. Тэгэхээр энийг Засгийн газар өөрөө нэг л юу болгож орж ирэхгүй бол Их Хурлын гишүүдээр хагалуулна гэдэг бол энэ хэцүү.

Ажлын хэсэг үнэхээр их ажилласан байна. Гэхдээ энэ чинь танигдахаа байгаад эцэстээ ингээд шүүмжилсэн ийм л юм болдог юм. Шал дэмий хууль болгосон гээд сая Арвин гишүүн нөгөө Жендэрийг хууль шиг. Мундаг 16 жилд нэг хууль гаргалаа гэсэн чинь шал хэрэггүй хууль болсон гээд манай Арвин гишүүн тэгээд хаячихаж байгаа шүү дээ, тэгэхээр энэ тэрэн шиг л юм болно.

Тийм учраас ядахдаа энийг хойшлуулах нь зүйтэй. Энийгээ Засгийн газар бас нэг юугаа олог. Дөнгөж эхлээд ерөөсөө ингээд гацчихлаа. Энэ дээр санал өгөхөд их хэцүү. Амин чухал хууль.

**Д.Очирбат**:-Отгонбаяр сайдаас өөр асууж лавлаж, тодруулах зүйл байна уу, гишүүдээс. Алга байна.

Сая Отгонбаяр сайдын өгсөн тайлбар, гишүүдийн оруулж байгаа тэр саналтай холбогдуулаад нэлээд олон зүйлүүд дутуу байна. Дулимаг юмнууд их байна. Тэгэхээр энэ хуулийн төслийг Байнгын хорооны анхны хэлэлцүүлэг хийхийг хойшлуулъя гэсэн санал гишүүдийн олонхиос гарч байгаа учраас энэ хуулийн төслийг анхны хэлэлцүүлгээс хойшлуулж байна. Бэлтгэл ажлыг маш сайн хий. Энэ хуулин дээр маш сайн ажилла. Ажлын хэсгүүд дахиад гаргаж ирж байгаа зарчмын зөрүүтэй саналын томъёолол дээрээ оруулж ирж байгаа асуудал тус бүр дээр нь тайлбар хийгээд, тус бүр дээр нь үндсэн хуулин дээр нь Засгийн газраас орж ирсэн хуулин дээр нь өөрчлөлтийг хийж оруулж ирэх хэрэгтэй.

Ингээд хурлыг хойшлуулж байна.

***Соронзон хальснаас буулгасан***:

ХУРАЛДААНЫ ТЭМДЭГЛЭЛ

ХӨТЛӨГЧ Ц.НАРАНТУЯА